**VSEBINSKO POROČILO**

**O DELU UPRAVNIH ENOT**

**ZA LETO 2022**

Ljubljana, december 2023

# Uvod

Poročilo o delu upravnih enot je pripravljeno na podlagi njihovih poročil, ki vključujejo vsa področja dela in so jih upravne enote posredovale v skladu z metodologijo za pripravo letnih poročil.

Poslovanje upravnih enot v prvih mesecih v letu 2022 je bilo še prilagojeno zdravstvenim razmeram zaradi nalezljive bolezni COVID-19. Vendar se je neposredna dostopnost upravnih enot za vse stranke ob predhodni najavi sprostila s sprejemom Odloka o spremembi Odloka o začasnih ukrepih za preprečevanje ponovnih izbruhov in širjenja okužb z nalezljivo boleznijo COVID-19 v upravnih zadevah (Uradni list RS, št. 24/22). Vsi ukrepi, ki so bili sprejeti z namenom preprečevanja in obvladovanja okužb z nalezljivo boleznijo COVID-19 pas o prenehali veljati 31. 5. 2022 z uveljavitvijo Odloka o prenehanju veljavnost Odloka o začasnih ukrepih za preprečevanje in obvladovanje okužb z nalezljivo boleznijo COVID-19 (Uradni list RS, št. 75/22).

Iz statističnih podatkov o delu pri odločanju v upravnih zadevah je razvidno, da je bilo v upravnih enotah v letu 2022 v reševanju 1.885.942 upravnih zadev. V primerjavi z letom 2021 se je povečalo za 515.760 zadev oziroma 37,64 %. Najbolj se je povečalo na področju notranjih zadev zaradi števila vlog tujcev za pridobitev enotnih dovoljenj za prebivanje in delo ter zaradi zamenjave osebnih dokumentov državljanov z istočasnim začetkom izdaje biometričnih izkaznic. Upravne enote so na vseh področjih dela opravile še 2.293.679 drugih upravnih nalog, to je 52.595 oziroma 2,35 % drugih upravnih nalog več kot v letu 2021. Zmanjšalo pa se je število prekrškovnih postopkov, ki jih je bilo 6.962. To je 1.740 postopkov oziroma 20,00 % manj kot v letu 2021, ko so vodile 8.702 prekrškovna postopka. Na obseg dela in obremenjenost javnih uslužbencev v letu 2022 je torej najbolj vplivalo izredno povečanje upravnih zadev. Število upravnih zadev se je povečalo že drugo leto zapored in se je v letu 2022 v primerjavi z letom 2020 povečalo za 101,05 %. Dodatne obremenitve zaposlenih v upravnih enotah je močno zaznamovala tudi visoka fluktuacija. Vendar pa je bil tudi v danih razmerah cilj upravnih enot strankam zagotoviti pravočasne in strokovne upravne storitve.

Vsebinsko poročilo o delu upravnih enot, poslovno poročilo, poročilo o delu krajevnih uradov in poročilo o delu na področju sklepanja zakonskih zvez predstavljajo celovit pregled dela upravnih enot v letu 2022.

## 1. Organiziranost upravnih enot

Upravne enote so sledile cilju organiziranosti, ki vključuje ustrezno število notranjih organizacijskih enot s primernim številom zaposlenih in z enakomerno razdelitvijo nalog med javnimi uslužbenci. Sprejele so večje število Aktov o spremembah in dopolnitvah Aktov o notranji organizaciji in sistemizaciji delovnih mest, s katerimi so se prilagodile predvsem obsegu dela na področju upravnih notranjih zadev zaradi povečanja števila upravnih zadev tujcev. V letu 2022 je bilo tudi leto poteka 10 letne veljavnosti in zamenjave velikega števila osebnih dokumentov. V prvi polovici leta, v mesecu marcu, aprilu in maju so bile zato zaradi povečanega števila vlog za zamenjavo osebnih dokumentov začasno uvedene dodatne uradne ure za stranke, vključno z uradnimi urami v sobotah.

## 2. Kadrovske zadeve

Upravne enote so v zvezi z izvrševanjem pravic in obveznosti iz delovnega razmerja javnih uslužbencev izvedle vse postopke v skladu z delovnopravno zakonodajo – ocenjevanje delovne uspešnosti, priprava sklepov za letne dopuste, priprava sklepov za izredne dopuste, priprava sklepov za nadurno delo, priprava dogovorov in sklepov iz naslova delovne uspešnosti zaradi povečanega obsega dela, preverjanje pogojev za napredovanje in izdaja ustreznih aktov o napredovanju. Izvajanje uslužbenske zakonodaje z zagotavljanjem pravic in obveznosti zaposlenih je bilo do 31. 5. 2023 prilagojeno okoliščinam v povezavi z veljavnimi ukrepi za preprečevanje in obvladovanje okužb z nalezljivo boleznijo COVID-19. V prvih dveh mesecih se je tako še izvajalo samotestiranje, javni uslužbenci so bili odsotni tako zaradi bolezni kot tudi zaradi višje sile, izdajali pa so se tudi individualni akti o opravljanju dela na domu.

Odsotnost javnih uslužbencev je razvidna iz naslednjih podatkov:

* zaradi začasne nezmožnosti zagotavljanja dela so bili odsotni 37,50 dni (v letu 2021 so bili iz tega razloga odsotni 2.490, 25 dni),
* zaradi višje sile v primerih varstva otrok, ustavitve javnega prevoza in zaprtja mej so bili odsotni 165,50 dni (v letu 2021 so bili iz teh razlogov odsotni 4.513,88 dni),
* zaradi karantene v skladu z Zakonom o začasnih ukrepih za omilitev in odpravo posledic COVID-19 (ZZUOOP, Uradni list RS, št.152/20) so bili odsotni 887,13 dni
* zaradi krvodajalstva so bili odsotni 199,75 dni ( v letu 2021 so bili iz tega razloga odsotni 226,50 dni),
* zaradi bolezni in poškodb so bili odsotni 40.213,70 dni (v letu 2021 so bili iz teh razlogov odsotni 37.484,63 dni).

Na podlagi 169. člena Zakona o delovnih razmerjih (ZDR-1, Uradni list RS, št. 21/13 in nadaljnje spremembe) so javni uslužbenci v upravnih enotah ob upoštevanju usmeritev in priporočil Vlade Republike Slovenije delo na domu opravljali 13.653,90 dni (v letu 2021 so delo na domu opravljali 17.381.85 dni).

Vlada Republike Slovenije in reprezentativni sindikati javnega sektorja so sklenili Dogovor o ukrepih na področju plač in drugih stroškov dela v javnem sektorju za leti 2022 in 2023. V Uradnem listu RS, št. 136/22 z dne 25. 10. 2022 so bili za realizacijo navedenega dogovora objavljeni še Aneks št. 5 h Kolektivni pogodbi za državno upravo, uprave pravosodnih organovin uprave samoupravnih lokalnih skupnosti, Aneks h Kolektivni pogodbi za negospodarske dejavnosti in Aneks št. 13 h Kolektivni pogodbi za javni sektor. V Uradnem listu RS, št. 139/22 z dne 2. 11. 2022 pa je bil objavljen še Zakon o spremembah in dopolnitvah Zakona o sistemu plač v javnem sektorju. Poleg dogovora glede realizacije sporazumov oziroma dogovorov, sklenjenih v obdobju preteklih vlad, glede usklajevanja sistemskih sprememb plačnega sistema javnega sektorja, odprave nesorazmerij v osnovnih plačah, upoštevaje spodnjo tretjino plačne lestvice in glede zagotavljanja finančnih sredstev so bili dogovorjeni naslednji ukrepi:

* uskladitev vrednosti plačnih razredov plačne lestvice, višina uskladitve vrednosti plačnih razredov plačne lestvice iz priloge 1 Zakona o sistemu plač v javnem sektorju je znašala 4,5 % in je bila izvedena s 1. oktobrom 2022,
* uskladitev dodatkov, določenih v nominalnem znesku,
* izplačilo višjih dodatkov, ki se obračunavajo od osnovne plače in delovne uspešnosti,
* določitev višine regresa za letni dopust za leto 2022,
* določitev višine regresa za prehrano,
* višina dnevnice za službeno potovanje v Republiki Sloveniji.

V letu 2022 so se uradniki usposabljali in izpopolnjevali 198,80 dni, to je več kot v letu 2021 (160,25 dni). Strokovno tehnični javni uslužbenci so se usposabljali in izpopolnjevali 105,75 dni, manj kot v letu 2021 (141,32 dni). Vsi skupaj pa so se usposabljali in izpopolnjevali 184,62 dni, več kot v letu 2021 (163,72 dni). Programi usposabljanja in izpopolnjevanja so bili realizirani v okviru razpoložljivih finančnih sredstev. Glede na to so se javni uslužbenci udeleževali predvsem brezplačnih usposabljanj, ki pa so se v letu 2022 še vedno odvijala tudi na daljavo. Udeležba na posameznih usposabljanjih pa je bila odvisna tudi od obsega dela v posamezni upravni enoti in različnih odsotnosti javnih uslužbencev. Ob številnih spremembah zakonodaje in podzakonskih predpisov upravne enote ponovno poudarjajo pomen stalnega ter predvsem pravočasnega izvajanja usposabljanja in izpopolnjevanja s strani vseh pristojnih organov.

Na podlagi izvedenega ocenjevanja javnih uslužbencev so iz kadrovske evidence sistema MFeRAC, poročila o ocenjevanju delovne uspešnosti za leto 2022 razvidni naslednji podatki:

* od 2.287 vseh javnih uslužbencev na dan 31. 12. 2022 je bilo ocenjenih 2.090 javnih uslužbencev oziroma 91,39 %,
* 1.466 javnih uslužbencev oziroma 70,14 % je bilo ocenjenih z oceno odlično,
* 528 javnih uslužbencev oziroma 25,26 % je bilo ocenjenih z oceno zelo dobro,
* 87 javnih uslužbencev oziroma 4,16 % je bilo ocenjenih z oceno dobro,
* 9 javnih uslužbencev oziroma 0,43 % je bilo ocenjenih z oceno zadovoljivo
* nihče ni bil ocenjen z oceno nezadovoljivo
* 70 javnih uslužbencev oziroma 3,06 % je bilo neocenjenih.

V upravnih enotah je bilo na dan 31.12. 2022 zaposlenih 2.379 javnih uslužbencev. Za nedoločen čas je bilo zaposlenih 2.239 javnih uslužbencev, 1.834 uradnikov in 405 strokovno tehničnih javnih uslužbencev. Za določen čas je bilo zaposlenih 140 javnih uslužbencev, med njimi 60 za nadomeščanje daljših odsotnosti, 15 uradnikov na položaju (načelniki), 51 zaradi povečanega obsega dela in 14 pripravnikov. S krajšim delovnim časom je delalo 142 javnih uslužbencev. Za popolnitev do polnega delovnega časa delno invalidsko upokojenih javnih uslužbencev je bilo za nedoločen čas zaposlenih 30 javnih uslužbencev, 20 uradnikov in 10 strokovno tehničnih javnih uslužbencev.

Pogodba o zaposlitvi je prenehala veljati 162 javnim uslužbencem. Zaradi izpolnjevanja pogojev za pridobitev pravice do starostne pokojnine je pogodba o zaposlitvi prenehala veljati 61 javnim uslužbencem, iz drugih razlogov pa je pogodba o zaposlitvi prenehala veljati 101 javnemu uslužbencu. Upravnim enotam je bilo izdanih 173 soglasij za izrabo pravice do realizacije nadomestnih zaposlitev.

Poleg soglasij za izrabo pravice do nadomestnih zaposlitev je bilo upravnim enotam v letu 2022 izdanih še 21 soglasij za zaposlitve za določen čas iz razloga začasno povečanega obsega dela. Ponovno je bil namreč izkazan izrazit porast števila upravnih zadev tujcev in po desetletnem poteku veljavnosti tudi števila vlog za zamenjavo osebnih dokumentov državljanov.

## 3. Opravljeno delo v poročevalnem obdobju

### 3. 1. Realizacija programa dela

Programi dela upravnih enot, sprejeti za leto 2022, so bili uspešno realizirani in zastavljeni cilji doseženi. Okoliščine zaradi povečanja števila upravnih zadev in drugih upravnih nalog, do 31. 5. 2022 poslovanja v razmerah upoštevanja ukrepov zaradi nalezljive bolezni COVID-19 z odsotnostmi javnih uslužbencev so zahtevale redno spremljanje izvajanja programov dela ter sprejemanje ustreznih organizacijskih ukrepov za učinkovito realizacijo vseh zastavljenih ciljev.

### 3. 2. Statistika upravnega postopka

Iz poročila o delu pri odločanju v upravnih zadevah izhaja, da se je število zadev tudi v letu 2022 povečalo. Skupno število vseh zadev je bilo 1.885.942, v letu 2021 jih je bilo 1.370.182. Število vseh zadev se je povečalo za 515.760 zadev oziroma za 37, 64 %.

Iz leta 2021 je bilo v leto 2022 prenesenih 74.195 nerešenih zadev, to je 18.378 zadev več kot v leto 2021, ko je bilo prenesenih 55.817 zadev.

Z odločbo organa druge stopnje in upravnega oziroma ustavnega sodišča je bilo v ponovni postopek vrnjenih 244 zadev, v letu 2021 je bilo v ponovni postopek vrnjenih 169 zadev.

V poročevalnem obdobju je bilo začetih 1.811.503 zadev, v letu 2021 je bilo v poročevalnem obdobju začetih 1.314.196 zadev.

Iz strukture zadev izhaja, da je bilo v letu 2022 skrajšanih ugotovitvenih postopkov 1.464.628 oziroma 77,66 % glede na skupno število vseh zadev. V letu 2021 jih je bilo 992.855 oziroma 72,5 %. Posebnih ugotovitvenih postopkov je bilo 421.314 oziroma 22,34 % glede na skupno število vseh postopkov. V letu 2021 jih je bilo 377.327 oziroma 27,5 %.

Skupno število rešenih zadev v poročevalnem obdobju je bilo 1.802.563, v letu 2021 je bilo skupno rešenih 1.298.508 zadev. V povprečju je vsaka upravna enota rešila 31.079 zadev, v letu 2021 je v povprečju vsaka upravna enota rešila 22.388 zadev.

V zakonitem roku je bilo rešenih 1.789.963 zadev oziroma 99,30 % glede na skupno število rešenih zadev. V letu 2021 je bilo v zakonitem roku rešenih 1.291.209 zadev oziroma 99,40 % glede na skupno število rešenih zadev.

Po prekoračitvi zakonitega roka je bilo rešenih še 12.600 zadev, v letu 2021 je bilo po prekoračitvi zakonitega roka rešenih še 7.299 zadev.

Iz zbirnika rešenih zadev glede na postopek je razvidno, da je bilo v letu 2022 rešenih 1.476.333 skrajšanih postopkov na zahtevo stranke in so predstavljali 81,90 % rešenih zadev glede na skupno število rešenih zadev. V letu 2021 je bilo teh postopkov 985.393 oziroma 75,89 % glede na skupno število rešenih zadev. Rešenih posebnih postopkov na zahtevo stranke je bilo 293.886 in so predstavljali 16,30 % rešenih zadev glede na skupno število rešenih zadev. V letu 2021 je bilo teh postopkov 279.961 oziroma 21,56 % glede na skupno število rešenih zadev.

V letu 2022 so imele upravne enote 3.224 zaostankov oziroma v povprečju 0,17 % glede na skupno število zadev v upravnem postopku. V letu 2021 so imele 1.588 zaostankov oziroma 0,12 % glede na skupno število zadev v upravnem postopku.

Skupaj s 595 nerešenimi ali neodstopljenimi pritožbami, prenesenimi iz preteklega poročevalnega obdobja (v letu 2021 jih je bilo 472) in 1.126 pritožbami, prejetimi v poročevalnem obdobju (v letu 2021 je bilo prejetih 1.035 pritožb) je bilo v letu 2022 v upravnih enotah skupno v reševanju 1.721 pritožb (v letu 2021 je bilo skupno v reševanju 1.635 pritožb).

Na prvi stopnji je bilo zavrženih 74 pritožb (v letu 2021 je bilo zavrženih 50 pritožb) in 69 odločb je bilo nadomeščenih z novo odločbo organa prve stopnje (v letu 2021 je bilo z novo odločbo organa prve stopnje nadomeščenih 51 odločb).

Organu druge stopnje je bilo v reševanje odstopljenih 719 pritožb (v letu 2021 je bilo organu druge stopnje odstopljenih 570 pritožb).

Na koncu poročevalnega obdobja je bilo v upravnih enotah skupno 83.379 nerešenih zadev, to je 11.705 več kot v letu 2021, ko je bilo na koncu poročevalnega obdobja skupno nerešenih 71.674 zadev.

3. 2. 1. Primerjalni podatki upravnih zadev po področjih dela

Statistika upravnih zadev je bila v letu 2022 izvedena po veljavni razdelitvi upravnih delovnih področjih – delo, družina, socialne zadeve in enake možnosti, gospodarski razvoj in tehnologija, kmetijstvo, gozdarstvo in prehrana, okolje in prostor, notranje zadeve, infrastruktura in obramba.

**Delo, družina socialne zadeve in enake možnosti**

Na področju dela, družine, socialnih zadev in enakih možnosti so imele upravne enote v letu 2022 skupno v reševanju 3.114 zadev, to je 33.418 zadev oziroma 91,48 % manj kot v letu 2021, ko so imele v reševanju 36.532 zadev. Rešenih je bilo 2.811 zadev (v letu 2021 je bilo rešenih 35.533 zadev).

V letu 2022 je na tem področju delalo 33 uradnikov, to je 59 uradnika manj kot v letu 2021, ko jih je bilo 92. Povprečno število vseh zadev na uradnika je bilo 94 (v letu 2021 je bilo 395 zadev), od katerih je bilo v povprečju rešenih 85 zadev na uradnika (v letu 2021 je bilo v povprečju rešenih 384 zadev na uradnika). Na koncu poročevalnega obdobja so bile skupno nerešene 303 zadeve (v letu 2021 je bilo na koncu poročevalnega obdobja skupno nerešenih 989 zadev).

**Kmetijstvo, gozdarstvo in prehrana**

Upravne enote so imele na področju kmetijstva, gozdarstva in prehrane v letu 2022 skupno v reševanju 35.285 zadev, to je 1.160 zadev oziroma 3,18 % manj kot v letu 2021, ko so imele v reševanju 36.445 zadev. Rešenih je bilo 32.771 zadev (v letu 2021 je bilo 33.471 rešenih zadev).

V letu 2022 je na tem področju delalo 182 uradnikov, to so 3 uradniki manj kot v letu 2021, ko jih je bilo185. Povprečno število vseh zadev na uradnika je bilo 194 (v letu 2021 jih je bilo 197), od katerih je bilo v povprečju rešenih 180 zadev na uradnika (v letu 2021 je bilo v povprečju rešenih 181 zadev na uradnika). Ob koncu poročevalnega obdobja je bilo skupno nerešenih 2.514 zadev (v letu 2021 je bilo ob koncu poročevalnega obdobja skupno nerešenih 2.974 zadev).

**Okolje in prostor**

Na področju okolja in prostora so imele upravne enote v letu 2022 skupno v reševanju 46.997 zadev, to je 414 zadev oziroma 0,89 % več kot v letu 2021, ko so imele v reševanju 46.583 zadev. Rešenih je bilo 36.442 zadev (v letu 2021 je bilo rešenih 36.604 zadev).

V letu 2022 je na tem področju delalo 332 uradnikov, to je 8 uradnikov manj kot v letu 2021, ko jih je bilo 340. Povprečno število vseh zadev na uradnika je bilo 142 (v letu 2021 jih je bilo 137), od katerih je bilo v povprečju rešenih 110 zadev na uradnika (v letu 2021 je bilo v povprečju rešenih 108 zadev na uradnika). Ob koncu poročevalnega obdobja je bilo skupno nerešenih 10.555 zadev (v letu 2021 je bilo ob koncu poročevalnega obdobja skupno nerešenih 9.977 zadev).

**Notranje zadeve**

Na področju notranjih zadev so imele upravne enote v letu 2022 v reševanju 1.245.340 zadev, to je 350.429 zadev oziroma 39,16 % več kot v letu 2021, ko so imele v reševanju 894.911 zadev. Rešenih je bilo 1.178.055 zadev (v letu 2021 je bilo rešenih 839.667 zadev).

V letu 2022 je na področju notranjih zadev delalo 715 uradnikov, to je 16 uradnikov več kot v letu 2021, ko jih je bilo 699. Povprečno število vseh zadev na uradnika je bilo 1.741 (v letu 2021 jih je bilo 1.281), od katerih je bilo v povprečju rešenih 1.674 zadev (v letu 2021 sta bili v povprečju rešeni 1.202 zadevi). Ob koncu poročevalnega obdobja je bilo skupno nerešenih 67.285zadev (v letu 2021 je bilo ob koncu poročevalnega obdobja skupno nerešenih 53.929 zadev).

**Infrastruktura**

Na področju infrastrukture so imele upravne enote v letu 2022 v reševanju 534.466 zadev, to je 188.759 zadev oziroma 54,60 % več kot v letu 2021, ko so imele v reševanju 345.707 zadev. Rešenih je bilo 532.674 zadev (v letu 2021 je bilo rešenih 344.134 zadev).

V letu 2022 je na tem področju delalo 188 uradnikov, to je 8 uradnika več kot v letu 2021, ko jih je bilo 180. Povprečno število vseh zadev na uradnika je bilo (v letu 2021 jih je bilo 1.920), od katerih je bilo v povprečju rešenih 2.845 zadev (v letu 2021 je bilo v povprečju rešenih 1.911 zadev). Ob koncu poročevalnega obdobja je bilo skupno nerešenih 1.792 zadev (v letu 2021 je bilo ob koncu poročevalnega obdobja skupno nerešenih 1.087 zadev).

**Obramba**

Upravne enote so imele v letu 2022 skupno v reševanju 12.426 zadev. Rešenih je bilo 11.898 zadev. Na tem področju je delalo 56 uradnikov, povprečno število vseh zadev na uradnika je bilo 221. V povprečju je bilo rešenih 212 zadev na uradnika. Ob koncu poročevalnega obdobja je bilo skupno nerešenih 9 zadev.

### 3. 3. Druge naloge

3. 3. 1. Druge upravne naloge

Število drugih upravnih nalog se je v letu 2022 zopet povečalo. Upravne enote so na vseh področjih dela opravile 2.293.679 drugih upravnih nalog, 52.595 oziroma 2,35 % več kot v letu 2021, ko so opravile 2.241.084 drugih upravnih nalog. Na posameznem področju dela je bilo izvedenih naslednje število drugih upravnih nalog:

* notranje zadeve 1.517.061
* infrastruktura 297.042
* gospodarstvo 18.795
* kmetijstvo, gozdarstvo in prehrana 137.822
* delo, družina, socialne zadeve in enakem možnosti 18.497
* javna uprava 262.924
* okolje in prostor 39.392
* obramba 2.182

V primerjavi z letom 2021 se je števila drugih upravnih nalog na področju javne uprave zmanjšalo za 178.505 nalog oziroma 40,44 % ter na področju kmetijstva, gozdarstva in prehrane za 6.799 nalog oziroma 5,19 %. Povečalo pa se je na področju notranjih zadev in sicer za 223.974 nalog oziroma 17,32 % ter področju infrastrukture za 4.216 nalog oziroma 1,40 %.

Druge upravne naloge, ki se izvajajo na vseh področjih dela, so bile opravljene v naslednjem obsegu:

* izdanih je bilo 511.303 potrdil iz uradnih evidenc na podlagi 179. člena Zakona o splošnem upravnem postopku (v letu 2021 je bilo izdanih 404.098 potrdil),
* izdanih je bilo 20.618 potrdil o dejstvih, o katerih se na podlagi 180. člena Zakona o splošnem upravnem postopku ne vodi uradnih evidenc (v letu 2021 je bilo izdanih 18.215 potrdil),
* med organi javne uprave je bilo na podlagi 139. člena Zakona o splošnem upravnem postopku izmenjanih 56.134 podatkov (v letu 2021 je bilo izmenjanih 63.471 podatkov),
* pravna pomoč drugim upravnim organom je bila izvedena v 4.461 primerih (v letu 2021 je bila izvedena v 3.427 primerih),
* osebam, ki so izkazale pravni interes, so bili podatki posredovani v primerih (v letu 2021 so bili posredovani v 92.799 primerih).

Upravne enote so v letu 2022 vodile 6.962 prekrškovnih postopkov, to je 1.740 postopkov oziroma 20,00 % manj kot v letu 2021, ko so vodile 8.702 prekrškovna postopka. Posamezna dejanja so bila izvedena v naslednjem obsegu:

* izdanih je bilo 3.310 plačilnih nalogov za prekršek (v letu 2021 je bilo izdanih 4.543 plačilnih nalogov za prekršek),
* izdanih je bilo 88 odločb o prekršku (v letu 2021 je bilo izdanih 66 odločb o prekrških),
* izrečenih je bilo 77 opominov in 792 opozoril (v letu 2021 je bilo izrečenih 48 opominov in 791 opozoril),
* izdanih je bilo 2.581 predlogov za prisilno izterjavo globe in ostalih stroškov (v letu 2021 je bilo izdanih 2.930 predlogov za prisilno izterjavo globe in ostalih stroškov),
* sodišču je bilo odstopljenih 75 zahtev za sodno varstvo (v letu 2021 je bilo sodišču odstopljenih 80 zahtev za sodno varstvo).

3. 3. 2. Druge naloge

Javni uslužbenci v upravnih enotah poleg vodenja upravnih postopkov in izvajanja drugih upravnih nalog opravljajo še številne druge naloge. Pomembne so za uspešno poslovanje pri izvajanju osnovne dejavnosti in poslovanje upravnih enot kot celote, vendar pa njihov obseg in število še vedno ni razvidno iz nobenega popisa oziroma evidence. To so med drugimi predvsem naloge izvajanja javnih naročil, varnosti in zdravja pri delu, finančnega poslovanja, ravnanja z dokumentarnim gradivom ter zbiranja in posredovanja različnih podatkov za posamezna ministrstva. S podajanjem mnenj in pripomb pa so javni uslužbenci tako kot pretekla leta sodelovali pri pripravi sprememb zakonov in drugih predpisov na vseh področjih dela, povezanih s pristojnostmi upravnih enot in ki pomembno vplivajo na njihovo delo.

V začetku leta so bile v upravnih enotah še težave z novim informacijskim sistemom Krpan, ker ni podpiral upravne statistike, vendar je bil tekom leta problem odpravljen. V letu 2022 je informacijski sistem Krpan uporabljalo 51 upravnih enot.

## 4. Vsebinska problematika po področjih dela

### 4. 1. Upravne notranje zadeve

V poročevalnem obdobju 2022 so imele upravne enote v reševanju 1.245.340 upravnih zadev. Rešenih je bilo 1.178.055 upravnih zadev. Poleg vodenja upravnih postopkov oz. reševanja upravnih zadev, so uslužbenci upravnih enot opravili še 1.517.061 drugih upravnih nalog.

Primerjava podatkov s preteklim letom izkazuje, da se je število upravnih zadev, ki so jih upravne enote prejele v reševanje leta 2022 v primerjavi z letom 2021 povečalo za 39,16 % (skupno število vseh upravnih zadev v reševanju je v poročevalnem obdobju v letu 2022 znašalo 1.245.340, v letu 2021 pa 894.911). Število opravljenih drugih upravnih nalog se je v letu 2022, v primerjavi z letom 2021 povečalo za 17,32 % (skupno število vseh drugih upravnih nalog za vseh 58 upravnih enot je v letu 2022 znašalo 1.517.061, v letu 2021 pa 1.293.087).

4. 1. 1. Vsebinska problematika

Zaradi nadaljevanja epidemije COVID19 tudi v prvo tretjino leta 2022 je bilo potrebno stranke na upravnih enotah še vedno naročati, kar je bilo najbolj občutiti ravno na področju notranjih zadev, kjer je bil v letu 2022 največji porast strank. Vsled navedenega je bilo s strani upravnih enot ves čas potrebno delo ustrezno sproti organizirati, da je potekalo čim bolj nemoteno in da so stranke lahko opravile željene storitve, ter da se je ob tem še vedno upoštevalo vse ukrepe za preprečitev širjenja virusov.

Po statističnih podatkih je bilo v letu 2022 na področju, ki sodi v pristojnost Ministrstva za notranje zadeve, opravljenih bistveno več upravnih postopkov kot leto prej, največ zaradi povečanega števila postopkov, ki se nanašajo na izdajo osebnih izkaznic, potnih listov, prijav prebivališč, bistveno več je bilo tudi zadev na področju tujcev. Povečalo se je tudi število postopkov izdaje dovoljenj za javne prireditve, saj so v začetku leta prenehali veljati ukrepi proti epidemiji Covid-19. Postopkov sprejema v državljanstvo Republike Slovenije je bilo približno enako, prav tako ostalih skrajšanih in posebnih ugotovitvenih postopkov.

Na delovnem področju tujci so v letu 2022 stopili v veljavo trije novi podzakonski predpisi, in sicer Pravilnik o načinu izdaje dovoljenja za prebivanje in potrdila o pravicah obmejnega delavca, načinu zajemanja prstnih odtisov, načinu označitve prenehanja ter ceni izkaznice dovoljenja za prebivanje in potrdila o pravicah obmejnega delavca, Pravilnik o potrdilu o prijavi prebivanja in dovoljenju za prebivanje za državljane Evropske unije ter njihove družinske člane in družinske člane slovenskih državljanov in Pravilnik o dovoljenju za prebivanje za državljana Švicarske konfederacije in njihove družinske člane. S 14. 2. 2022 so se pričele izdajati nove biometrične izkaznice dovoljenj za prebivanje druge generacije vsem tujcem, ki so državljani tretjih držav in nove izkaznice potrdil o prijavi prebivanja za državljane Evropske unije ter nove izkaznice dovoljenj za prebivanje državljanom Švicarske konfederacije, ki so oblikovno podobne biometričnim izkaznicam dovoljenj za prebivanje, ne vsebujejo pa biometrije. Na vseh izkaznicah je po novem potreben podpis imetnika. Spremenili so se tudi obrazci prošenj in potrdil o vloženih prošnjah, ter cene izkaznic. Tako kot ostale dokumente, je tudi te izkaznice pričel izdelovati zunanji izdelovalec in ne več uslužbenci sami v plastificirani obliki. Dovoljenja, izdana na starih obrazcih veljajo do prenehanja njihove veljavnosti oziroma najdlje do 3. 8. 2023. Do avgusta 2023 pa morajo vsi imetniki starih dovoljenj le-te zamenjati za dovoljenja na novih obrazcih, za kar ne plačajo upravne takse, temveč zgolj stroške tiskovine.

V letu 2022 je bil spremenjen tudi Pravilnik o obrazcu potnega lista za tujca in načinu zajemanja prstnih odtisov, katerega določbe se usklajujejo z zadnjo novelo Zakona o tujcih. V Zakon o tujcih je v letu 2022 posegel Zakon za zmanjšanje neenakosti in škodljivih posegov politike ter zagotavljanje spoštovanja pravne države – ZZNŠPP, in sicer v njegov 44. člen, ki po novem med drugim določa, da izpolnjevanje pogoja zadostnih sredstev za preživljanje, mesečno najmanj v višini, kolikor znaša osnovni znesek minimalnega dohodka v Republiki Sloveniji, se lahko dokazuje tudi s pisno izjavo študentovih staršev oziroma zakonitega zastopnika o tem, da ga bodo v času študija oziroma izobraževanja preživljali, če so ga starši po pravu države, katere državljan je, dolžni preživljati. Na enak način izpolnjevanje tega pogoja dokazujejo tudi tujci iz 44. a člena tega zakona. Novi Pravilnik o načinu ugotavljanja zadostnih sredstev za preživljanje v postopku izdaje dovoljenja za prebivanje, ki je stopil v veljavo 30. 7. 2022, se usklajuje z določbami zadnje novele Zakona o tujcih (uvrstitev dotacij in žepnine med sredstva, s katerimi tujec dokazuje zadostna sredstva za preživljanje, izločitev povračil stroškov v zvezi z delom, izkazovanje sredstev sponzorja za študenta in periodično preverjanje sredstev).

Število postopkov izdaje dovoljenj za prebivanje se je v primerjavi s prejšnjim obdobjem ponovno povečalo, kar gre v veliki meri pripisati posledicam, v povezavi z razmerami na trgu dela in celotnim področjem zakonitih migracij, saj je bilo v poročevalnem obdobju zaznati povečano potrebo gospodarskega sektorja po zaposlovanju nove delovne sile, glede na nizko brezposelnost v državi pa so bile težnje po zaposlovanju tujcev velike. Za razliko od prejšnjih let, ko so se dovoljenja za bivanje in delo izdajala predvsem državljanom bivših jugoslovanskih republik, se pojavlja vedno več prosilcev, ki prihajajo iz Turčije, Indije in Bangladeša. Zaradi zasičenosti večjih upravnih enot s temi vlogami in posledično daljšega reševanja postopkov pri njih, so delodajalci vloge podajali na manjše upravne enote, saj so na vlogo kot nameravani kraj bivanja napisali kraj manjše upravne enote, kljub temu, da se je tujec po izdaji dovoljenja prijavil in dejansko naselil na območju druge (večje) upravne enote. S tem so nekatere manjše upravne enote dobile nadpovprečno število vlog, zaradi česar se je čas od podaje vloge do rešitve podaljšal tudi na manjših upravnih enotah.

Upravni postopek izdaje dovoljenj se je časovno podaljšal tudi iz razloga nujnosti preračuna potrebne višine sredstev in vpisovanja le-teh v register tujcev v znesku, saj v nasprotnem primeru aplikacija ne pusti nadaljevanja vnosa oz. obdelave vloge. Podaljšanje reševanje zadev v postopku izdaje dovoljenj je tudi posledica potrebe vpogledov v evidence Finančne uprave Republike Slovenije (FURS) glede poravnanih davkov, evidence o prekrških in REK obrazcev. Prva dva podatka sta znana takoj po vnosu zahtevka, medtem ko so podatki za REK-e znani po približno štirih urah od podanega zahtevka in je potrebno za isto zadevo dvakrat ali celo trikrat opravljati vpogled. Zaključevanje postopkov je včasih oteženo tudi zaradi neuspešne vročitve že izdanih dovoljenj za prebivanje, posebej v tretjih državah. Vloge za izdajo dovoljenj prihajajo fizično kot tudi po elektronski pošti.

Največ upravnih postopkov je bilo vodenih na področju izdaje enotnih dovoljenj za prebivanje in delo, izdaje dovoljenj za začasno prebivanje iz razloga združitve družine ter izdaje dovoljenj za stalno prebivanje za državljane tretjih držav. Prav tako se je povečala izdaja potrdil po Uredbi o načinih in obsegu zagotavljanja programov pomoči pri vključevanju tujcev (tečaji in izpiti iz slovenščine) zaradi pričakovanja novosti novele Zakona o tujcih, ki začne veljati v aprilu 2023 in bo predvidoma uveljavila pogoj znanja slovenščine za izdajo dovoljenja za stalno prebivanje ter podaljšanja začasnega prebivanja iz razloga združitve družine.

V letu 2022 je bil tudi sprejet protokol o izmenjavi podatkov med FURS in Ministrstvom za notranje zadeve iz evidence o davkih na področju tujcev, kar je pohitrilo postopke, ker praviloma z vpogledom v evidence FURS upravne enote pridobijo podatke še isti dan oziroma najkasneje naslednji dan. Določeni delodajalci se sicer odločajo za podaja vloge v elektronski obliki, preko portala e-VEM, vendar se te vloge v večji meri niso uveljavile, ker jih je potrebno dopolnjevati s fizičnimi dokumenti na vpogled, zaradi ugotavljanja avtentičnosti dokumentov.

V letu 2022 so upravne enote zaradi napada Rusije na Ukrajino in posledično vala razseljenih oseb s tega območja prvič začele z izvajanjem Zakona o začasni zaščiti razseljenih oseb in sicer za državljane Ukrajine in tujce, ki so imeli dovoljenje za stalno prebivanje v Ukrajini. Po vzpostavitvi informacijskega sistema so upravne enote vloge in odločitve najprej vnašale v azilni register ter izdajale pisne odločbe, takoj ko je bilo izvedljivo, pa so pisne odločbe zamenjale za izkaznice v obliki kartice, ki velja tudi kot dovoljenje za začasno prebivanje v Republiki Sloveniji.

Do začasne zaščite so postale upravičene naslednje kategorije oseb, ki so prebivale v Ukrajini pred 24. februarjem 2022 ali na ta dan: državljani Ukrajine, osebe brez državljanstva in državljani tretjih držav, ki niso državljani Ukrajine in ki so bili v Ukrajini upravičeni do mednarodne zaščite ali druge enakovredne nacionalne zaščite, ter družinski člani le-teh, ter osebe brez državljanstva in državljani tretjih držav, ki niso državljani Ukrajine, in ki so v Ukrajini prebivali na podlagi veljavnega dovoljenja za stalno prebivanje, ter se ne morejo vrniti v svojo državo ali regijo izvora na varen in trajen način.

Zaradi takorekoč čez noč nastalih objektivnih okoliščin nepričakovanih mednarodnih razmer agresije Rusije nad Ukrajino, so se z dnem aktiviranja Zakona o začasni zaščiti razseljenih oseb upravne enote začasno soočale z naslednjo problematiko:

- registri in podzakonski akti še niso bili vsi vzpostavljeni;

- pomanjkanje pravočasnih navodil oz. usmeritev za delo, kar je začasno povzročilo težavo pri operativnem delu tako pri določenih upravnih enotah;;

- posledica navedenega je bila, da so vloge, ki so jih upravne enote prejele s policijske postaje, bile začasno pomanjkljive (niso bile izpolnjene v celoti, ni bilo kontaktnih podatkov, napačen prevod iz cirilice pri imenih in priimkih, ni bilo vpisanega zadnjega kraja bivanja, ni bilo predloženih kopij osebnih dokumentov, ni bilo priloženih fotografij);

- izpolnjevanje vlog je bilo v začetnih fazah zamudno zaradi nepoznavanja jezika in je bilo potrebno zagotoviti pomoč tolmača (v večini primerov neformalnega);

- težave so bile z azilnim registrom, ker so upravne enote lahko vloge v ta register pričele vpisovati šele po 20. 4. 2022, zato osebam z začasno zaščito pred tem datumom ni bilo možno urediti prijave prebivališča in bile so tudi težave pri določitvah EMŠO-ja;

- težave so bile pri obravnavi vlog oseb, ki so spremenile kraj bivanja, kar je povzročilo občasno podvajanje vlog in oteženo dopolnjevanje vlog takšnih oseb;

- težave so bile tudi pri obravnavi vlog oseb za začasno zaščito oseb, ki so po oddaji vloge zapustile Republiko Slovenijo;

- ker ob aktivacji Zakona o začasni zaščiti še ni bilo izdelanih obrazcev izkaznic, zato so uslužbenci upravnih enot morali izdati pisno odločbo, ki so jo lahko upravne enote šele v juliju 2022 nadomestile z izdelavo obrazca izkaznice.

Dne 22. 1. 2022 je pričel veljati Zakon o debirokratizaciji, ki je med drugim spremenil in dopolnil Zakon o prijavi prebivališča in na podlagi katerega se od 22. 7. 2022 naprej v Registru stalnega prebivalstva (RSP) vzpostavlja elektronski naslov za vročanje dokumentov v elektronski obliki. Sestavni del elektronskega naslova je tudi kontaktna številka mobilnega telefona, na katero posameznik prejema in iz katere posameznik pošilja kratka obvestila v zvezi z vročanjem (e-vročilnica). Krajevne pristojnosti upravnih enot za prijavo in spremembo elektronskega naslova za vročanje ni, posameznik pa ima lahko le en elektronski naslov za vročanje ter kontaktno telefonsko številko. Ustrezno z navedenim je bil nadgrajen RSP in spremenjena Uredba o upravnem poslovanju (elektronsko vročanje v varni elektronski predal in elektronsko vročanje s seznanitvijo). Z Zakonom o katastru nepremičnin se združuje zemljiški kataster, kataster stavb in register nepremičnin v novo evidenco kataster nepremičnin.

V drugi polovici leta 2022 je pričel delovati tudi nov eProstor, ki pa je v primerjavi s prejšnjim (PREG) nepregleden, predvsem glede podatkov o številkah stanovanja v večstanovanjskih stavbah.

Zaradi prenove informacijskega sistema za vodenje in vzdrževanje nepremičninskih evidenc na Geodetski upravi RS (GURS) ter pridobitev potrdil pri oddaji zahtev za vpis stavbe v kataster nepremičnin oziroma zahtev za vpis sprememb podatkov katastra nepremičnin, so se v letu 2022 podatki o vrsti rabe in uporabne površine v RSP nepravilno prenašali. Prijave prebivališč so se izvajale preko t. i. skrajšanega postopka s predhodnim vpogledom v iskalnik Katastrski postopki v okviru eUprave. Ker se v RSP iz evidenc GURS niso prenašali tudi popravljeni podatki o uporabni površini oziroma podatki o uporabni površini niso bili vidni, je bilo ob vsaki prijavi prebivališča potrebno preračunavati ali dejanska uporabna površina zadošča številu prijavljenih oseb. Glede na navedeno se je podaljšal čas obravnave stranke na upravni enoti oziroma podaljšal čas reševanja po pošti prejetih vlog za prijavo prebivališča.

Z uvedbo krajevne pristojnosti za prijavo prebivališča in sprejetjem Pravilnika o določitvi površinskih standardov se je po oceni upravnih enot bistveno zmanjšalo število fiktivnih prijav na posameznih naslovih.

Na delovnem področju orožja je 14. 4. 2022 pričela veljati novela Pravilnika za izvajanje Zakona o orožju, s katerim so se spremenili nekateri obrazci vlog, dovoljenj in evidence trgovcev, ter so se uskladile kategorije orožja glede na zadnjo novelo Zakona o orožju. V skladu s tem se je spremenila priloga pravilnika, in sicer seznam kategorij, tipov in vrst orožja, seznam orožja, ki je na območju Republike Slovenije prepovedano, seznam orožja, ki je na območju Republike Slovenije dovoljeno, zapisnik o opravljenem nadzoru hrambe orožja kategorije A in drugi obrazci.

Zakon za zmanjšanje neenakosti in škodljivih posegov politike ter zagotavljanje spoštovanja pravne države je posegel tudi v 17. a člen Zakona orožju, v katerem se črta upravičenost posameznikov, da lahko pridobijo orožje iz 6. a in 7. točke kategorije A, če so člani strelskih organizacij, ki imajo status nevladne organizacije v javnem interesu na področju obrambe. Posameznik bo lahko tako orožje nabavil le, če bo predložil dokazila, da je član strelske športne organizacije, ki je članica OKS – Združenja športnih zvez ali mednarodno in uradno priznane strelske športne zveze ob izpolnjevanju pogojev iz 17. a člena zakona. Vsi posamezniki, ki pa že razpolagajo z orožno listino za orožje iz 6. a in 7. točke kategorije A na podlagi dokazila o članstvu v strelski organizaciji, ki ima status nevladne organizacije v javnem interesu na področju obrambe, imajo možnost v enem letu, tj. do 18. 8. 2023, na upravni enoti registrirati orožje, ob predložitvi ustreznih dokazil iz spremenjenega 17. a člena Zakona o orožju ali zaprositi za zbiranje orožja, orožje odsvojiti ali pridobiti orožje o onesposobitvi. V nasprotnem primeru se orožje po preteku predpisanega obdobja odvzame. Za delovno področje orožja pa še velja omeniti, da je na podlagi delegirane uredbe Komisije (EU) 2021/1423 z dne 21. 5. 2021 o podrobni ureditvi sistematične izmenjave informacij v zvezi z zavrnitvami izdaje dovoljenj za nabavo ali posredovanja nekaterega strelnega orožja z elektronskimi sredstvi v skladu z Direktivo (EU) 2021/555 Evropskega parlamenta in Sveta začela neposredna uporaba informacijskega sistema za notranji trg (IMI) za izmenjavo informacij med državami članicami o zavrnitvah izdaje orožnih listin oziroma o odvzemu orožnih listin posameznikom. Tako so upravne enote z letom 2022 dolžne vpisovati tovrstne odločitve v sistem IMI.

Register orožja je bil konec novembra 2022 nadgrajen z dostopom do Schengenskega informacijskega sistema za preverjanje oseb in orožja, vnesenega v SIS. Na ta način je možno preverjati, ali se za osebo, ki je zaprosila za registracijo, zahteva prijetje zaradi predaje ali izročitve ali za namene prikrite poizvedovalne ali namenske kontrole, ter ali je orožje, ki je predloženo za registracijo, iskano zaradi zasega ali za namene zagotovitve dokazov v kazenskih postopkih.

Z novelo Zakona o osebni izkaznici – ZOIzk-1A, ki je sicer začela veljati 3. 4. 2021, naj bi se pričelo z izdajo novih osebnih izkaznic že z dnem uveljavitve 3. 1. 2022, vendar je bil z novo naknadno novelo Zakona o osebni izkaznici – ZOIzk-1B datum pričetka izdaje novih obrazcev osebnih izkaznic prestavljen na 28. 3. 2022, ko je stopil v veljavo tudi nov Pravilnik o izvrševanju Zakona o osebni izkaznici, ki je določil nov obrazec osebne izkaznice. Zakon je tudi podaljšal uporabo osebnih izkaznic, ki jim je veljavnost potekla od 29. 3. 2020 do 27. 3. 2022, a samo kot javnih listin za izkazovanje istovetnosti in državljanstva, ne pa tudi za prehod meje. Uporaba osebnih izkaznic v navedene namene je bila mogoča zgolj na območju Republike Slovenije, razen če je njen imetnik v tem času spremenil na osebni izkaznici vpisano osebno ime, prebivališče, datuma rojstva, spol ali EMŠO, ali če mu je prenehalo državljanstvo Republike Slovenije oziroma če fotografija na osebni izkaznici ne izkazuje več njegove prave podobe.

28. 3. 2022 so se torej pričele izdajati nove osebne izkaznice, ki so obenem tudi elektronske osebne izkaznice. Nova osebna izkaznica ima čip, na katerem sta zapisana biometrična podatka, in sicer podoba obraza in dva prstna odtisa. Vsebuje tudi kvalificirano potrdilo za elektronski podpis in dve sredstvi elektronske identifikacije (visoke in nizke ravni zanesljivosti). Potrdilo visoke ravni zanesljivosti in kvalificirano potrdilo za elektronski podpis sta zaščitena z uporabniškim geslom, ki si ga uporabnik nastavi z začetnim geslom. Državljanu omogoča elektronsko identifikacijo in avtentikacijo za dostop do elektronskih storitev ter elektronsko podpisovanje. Na izkaznici je naveden tudi naslov prebivališča z dodanim podatkom o pošti in poštni številki, ter državi in kraju rojstva. Prstna odtisa se odvzameta državljanom po 12. letu starosti. Osebna izkaznica vsebuje tudi QR-kodo (črtna koda v obliki abstraktnega črno-belega diagrama), ki omogoča preverjanje veljavnosti na portalu e- Uprava in s tem povečuje pravno varnost (veljavnost lahko preverjajo notarji, banke, zavarovalnice in podobno v Sloveniji in tujini).

Število vlog za pridobitev nove biometrične izkaznice je bilo veliko. Mnogi imetniki starih, že pretečenih osebnih izkaznic, le-teh niso zamenjali ravno z razlogom, da bodo hkrati pridobili tudi digitalno potrdilo.

Spremenil se je tudi način sprejemanja vlog za osebne izkaznice osebam, ki ne morejo priti do upravne enote. Za ta namen upravne enote uporabljajo mobilno tablico za zajem biometričnih podatkov.

Izdajo novih osebnih izkaznic je spremljalo tudi kar nekaj tehničnih težav na strani izvajalca in sicer glede personalizacije čipa, tako da so državljani, ki so bili upravičeni do pridobitve osebne izkaznice z digitalnimi potrdili za e-poslovanje, ovojnice z začetnim geslom, ki se uporabi za aktivacijo osebne izkaznice za namen elektronskega poslovanja, začeli prejemati šele po 18.10.2022. Strankam se je ob vlogi za biometrično osebno izkaznico vročal tudi informativni list Državnega centra za storitve zaupanja SI-TRUST. Digitalna potrdila nekaj časa niso delovala, za samo aktivacijo pa je bilo potrebno imeti tudi čitalnik pametnih kartic.

S pričetkom uporabe osebne izkaznice za namene elektronskega poslovanja se je pojavila tudi potreba po izdaji kod za ponastavitev uporabniškega gesla (koda PUK). Sprejemanje teh vlog je prav tako v pristojnosti upravnih enot.

V začetku leta 2022 so bile upravne enote tudi obveščene, da naj bi predvidoma osem mesecev po začetku izdaje biometričnih osebnih izkaznic, le-ta omogočala tudi dostop v sistem zdravstvenega zavarovanja na podoben način kakor s kartico zdravstvenega zavarovanja, kar pa do konca leta 2022 še ni bilo realizirano.

V zvezi z izdajo osebnih dokumentov velja še omeniti, da je 28. 7. 2022 pričela veljati novela Pravilnika o določitvi cene obrazcev potnih listin, ki določa novo ceno obrazcev potnih listin in novo ceno nalepke za vpis spremembe naslova stalnega prebivališča.

Na delovnem področju matičnih zadev so se v letu 2022 pričeli izdajati izpiski iz matičnega registra v elektronski obliki. Skladno z določbami novele Pravilnika o izvrševanju Zakona o matičnem registru, ki je pričela veljati 27. 8. 2022 so se začeli uporabljati novi obrazci, ki se uporabljajo ob sklenitvi zakonske zveze (listina in izpiski) in so posledica implementacije odločbe Ustavnega sodišča Republike Slovenije, št. I-U-486/20-14, Up-572/18-36 z dne 16. 6. 2022, ki izenačuje zakonsko zvezo raznospolnih partnerjev v vseh pravnih posledicah. Z omenjeno odločbo je namreč bilo določeno, da se do odprave protiustavnosti s strani Državnega zbora Republike Slovenije šteje, da je zakonska zveza življenjska skupnost dveh oseb in da se prva alineja 22. člena Družinskega zakonika v delu, ki je določala, da je za obstoj zakonske zveze potrebno, da sta osebi, ki sklepata zakonsko zvez istega spola, razveljavi, zaradi česar lahko istospolna partnerja pod enakimi pogoji, ki velja za partnerja različnega spola, skleneta zakonsko zvezo. Skladno z določbami Zakona o partnerski zvezi in z ugotovitvijo Ustavnega sodišča Republike Slovenije so tako lahko v letu 2022 v nadaljevanju istospolni partnerji še vedno sklepali partnersko zvezo in so imeli možnost izbire instituta zakonske ali partnerske zveze, do spremembe Družinskega zakonika oz. do prenehanja veljavnosti Zakona o partnerski zvezi v letu 2023.

V letu 2022 je bilo zaradi konca epidemije COVID-19 in prenehanj odlokov, ki so bili sprejeti v zvezi s splošnimi omejitvami gibanja oziroma prepovedmi zbiranja, v primerjavi z letoma 2020 in 2021, nekaj več vlog tudi za izdajo dovoljenj za pobiranje prostovoljnih prispevkov, ter več izdanih dovoljenj za izvedbo javnih prireditev. Podobna situacija kot na prireditvah je bila tudi na področju društev.

V letu 2022 so upravne enote izvedle tudi potrjevanja podpor za zbiranje podpisov volivcev za podporo:

* posamezni listi kandidatov oz. kandidatu za poslanca ob rednih volitvah poslancev v Državni zbor 2022;
* kandidaturam za predsednika republike ob volitvah predsednika Republike Slovenije (prvi krog v mesecu oktobru in drugi krog v mesecu novembru):
* kandidatom za člane občinskih svetov ter kandidate za župane ob lokalnih volitvah 2022 (redne volitve v občinske svete in redne volitve županov);
* pobudi za vložitev Predloga zakona o spremembah in dopolnitvah Zakona o dohodnini;
* pobudi za vložitev Predloga zakona o prepovedi objavljanja javnomnenjskih raziskav o podpori politikom in političnim strankam;
* pobudi za vložitev Predloga zakona o ukrepih za omilitev in odpravo posledic COVID-19;
* pobudi za vložitev Predloga zakona o spremembah in dopolnitvah Zakona o zdravniški službi ;
* pobudi za vložitev Predloga zakona o spremembah in dopolnitvah Zakona o fitofarmacevtskih sredstvih;
* pobudi za vložitev Predloga zakona za zmanjšanje neenakosti in škodljivih posegov politike ter zagotavljanje spoštovanja pravne države;
* pobudi za vložitev Predloga Zakona o spremembah Zakona o osnovni šoli;
* pobudi za vložitev Predloga Zakona o spremembah in dopolnitvah Zakona o šolski prehrani;
* pobudi za vložitev zahteve za razpis zakonodajnega referenduma o Zakonu o spremembah Zakona o Vladi Republike Slovenije;
* pobudi za vložitev zahteve za razpis zakonodajnega referenduma o Zakonu o spremembah in dopolnitvah Zakona o Radioteleviziji Slovenija;
* pobudi za vložitev zahteve za razpis zakonodajnega referenduma o Zakonu o spremembah Zakona o dolgotrajni oskrbi;
* pobudi za vložitev predloga za začetek postopka za spremembo Ustave Republike Slovenije – 90. člen (Pobuda je bila podana večkrat in potrjevanja v zvezi s to pobudo so bila v letu 2022 na upravnih enotah izvedena štirikrat.) in
* pobudi za vložitev predloga za začetek postopka za spremembo Ustave Republike Slovenije – črtanje 3.a člena (Pobuda je bila podana večkrat in potrjevanja v zvezi s to pobudo so bila v letu 2022 na upravnih enotah izvedena trikrat).

4. 1. 2. Sodelovanje z resornim ministrstvom

Sodelovanje z Ministrstvom za notranje zadeve je utečeno, dobro in učinkovito.

4. 1. 3. Predlogi za boljše delo

Upravne enote so v letnih poročilih za leto 2022 podale predloge, ki bodo pristojnemu ministrstvu poslani v seznanitev in obravnavo.

### 4. 2. Infrastruktura

V poročevalnem obdobju 2022 so imele upravne enote v reševanju 534.466 upravnih zadev (od katerih jih je bilo rešenih 532.674), reševalo pa jih je 188 uslužbencev upravnih enot. Poleg vodenja upravnih postopkov oz. reševanja upravnih zadev, so uslužbenci upravnih enot opravili še 297.042 drugih upravnih nalog.

Primerjava podatkov s preteklim letom izkazuje, da se je število upravnih zadev, ki so jih upravne enote prejele v reševanje leta 2022 povečalo za 54,60 % (skupno število vseh upravnih zadev v reševanju je v poročevalnem obdobju 2022 znašalo 534.466, v letu 2021 pa 345.707). Število opravljenih drugih upravnih nalog se je v letu 2022, v primerjavi z letom 2021, zmanjšalo za 1,4 % (skupno število izvedenih drugih upravnih nalog je v letu 2022 znašalo 297.042, v letu 2021 pa 301.258).

4. 2. 1. Vsebinska problematika

Zakon o voznikih je bil v letu 2022 kar dvakrat spremenjen. Prva sprememba Zakona o voznikih, ki je pričela veljati 26. 3. 2022 je prinesla naslednje bistvene novosti:

* določitev pogojev za vožnjo motornega kolesa kategorije A1 za osebe, ki že imajo veljavno vozniško dovoljenje kategorije B in niso vozniki začetniki;
* sprememba pogojev za pridobitev vozniškega dovoljenja kategorije AM;
* določitev pogojev za možnost izvajanja usposabljanj kandidatov za voznike ter izobraževanj učiteljev vožnje, učiteljev predpisov in strokovnih vodij šole vožnje na daljavo (uporaba po 26. marcu 2023);
* določitev pravne podlage za povezovanje evidence o vozniških dovoljenjih z evidenco voznikov, usposobljenih za vožnjo motornih vozil za prevoz potnikov ali blaga v cestnem prometu;
* določitev pravne podlage za elektronsko pridobivanje podatkov o številu kazenskih točk iz skupne evidence kazenskih točk v cestnem prometu v postopku vpisa spremljevalca v evidenco o vozniških dovoljenjih in evidenčni karton voženj (Uporaba določbe zakona je zaradi nadgradnje evidence o vozniških dovoljenjih in skupne evidence kazenskih točk v cestnem prometu zamaknjena in še vedno ni vzpostavljena, čeprav bi morala biti do 26. 9. 2022.);
* določitev pravne podlage za preverjanje podatkov v evidenci o vozniških dovoljenjih pri izdaji mednarodnih vozniških dovoljenj;
* določitev, da kandidat za voznika, ki poda ugovor na praktičen del vozniškega izpita, do dokončne odločitve o ugovoru ne sme ponovno opravljati vozniškega izpita;
* določitev pogojev za ponovno opravljanje zdravstvenega pregleda osebam, za katere je bilo pri zdravstvenem pregledu ali kontrolnem zdravstvenem pregledu ugotovljeno, da so telesno in duševno nezmožne za vožnjo motornega vozila;
* določitev izjeme za predčasno opravljanje zdravstvenega pregleda v primeru izbrisa kode omejitev zaradi zdravstvenih razlogov;
* določitev dodatne okoliščine, ki onemogoča zamenjavo tujega vozniškega dovoljenja za slovensko vozniško dovoljenje;
* določitev rešitev za primere, ko imetniki tujih vozniških dovoljenj, izdanih v tujini, vložijo zahtevek za zamenjavo vozniškega dovoljenja, izdanega v tujini, za slovensko vozniško dovoljenje, med postopkom zamenjave vozniškega dovoljenja pa jim vozniško dovoljenje, izdano v tujini, poteče.

Novela Zakona o voznikih, ki je pričela veljati 21. 12. 2022 pa je prinesla naslednje bistvene novosti:

* sprememba 20. člena Zakona o voznikih, ki ureja izvajanje strokovnih nadzorov Javne agencije Republike Slovenije za varnost prometa nad vsebino, obsegom, strokovnostjo in kakovostjo izvajanja dela šol vožnje, ki usposabljajo kandidate za voznike, ter pooblaščenih organizacij, ki izvajajo programe dodatnih usposabljanj voznikov;
* spremembi 88. in 89. člena Zakona o voznikih, ki urejata opravljanje zdravstvenih in kontrolnih zdravstvenih pregledov po ugotovljeni telesni in duševni nezmožnosti oziroma začasni telesni in duševni nezmožnosti za vožnjo motornega vozila. Kandidat za voznika ali imetnik vozniškega dovoljenja, pri katerem je po predhodno opravljenem zdravstvenem pregledu ugotovljena začasna telesna in duševna nezmožnost za vožnjo motornega vozila, mora ponovni zdravstveni pregled za ugotovitev telesne in duševne zmožnosti za vožnjo motornega vozila opraviti pri pooblaščenem izvajalcu zdravstvene dejavnosti. Kandidat za voznika ali imetnik vozniškega dovoljenja, pri katerem je po predhodno opravljenem zdravstvenem pregledu ugotovljena telesna in duševna nezmožnost (trajna nezmožnost) za vožnjo motornega vozila, pa mora ponovni zdravstveni pregled za ugotovitev telesne in duševne zmožnosti za vožnjo motornega vozila opraviti pred posebno zdravstveno komisijo;
* podaljšanje roka za zamenjavo vozniških dovoljenj, izdanih na obrazcih, ki ne izpolnjujejo vseh zahtev, določenih v direktivi 2006/126/ES do 19. 1. 2033. Prej je bil določen rok 19. 1. 2023.

Od zadnjih zakonskih sprememb se ob zamenjavi vozniškega dovoljenja, izdanega v tujini, v praksi pojavljajo težave v postopkih, ki se nanašajo na voznike z vozniškimi dovoljenji, izdanimi v tujini v razmerju do pogoja običajnega prebivališča za zamenjavo le-tega. V postopkih zamenjave vozniškega dovoljenja, izdanega v tujini se namreč ugotavlja, da vozniki ob vložitvi vloge izpolnjujejo pogoj običajnega prebivališča, ne razumejo pa slovenskega jezika, kar predstavlja težavo pri opravljanju praktičnega dela vozniškega izpita. Vozniki tako opravljajo glavno vožnjo večkrat. V tem času jim poteče veljavnost vozniškega dovoljenja, izdanega v tujini, ki pa ga zaradi pogoja običajnega prebivališča ne morejo podaljšati v državi izdajateljici. S tem izgubijo tudi pravico voziti v Republiki Sloveniji, kar pa nemalokrat predstavlja pogoj za opravljanje njihovega dela v Republiki Sloveniji. Tujec, ki ima običajno prebivališče v Republiki Sloveniji in na podlagi dovoljenja za prebivanje v Republiki Sloveniji prijavljeno prebivališče, sme tuje vozniško dovoljenje na ozemlju Republike Slovenije sicer uporabljati 1 leto od prijave prebivališča.

Slovenija, v primerjavi z večino ostalih evropskih držav, tudi članic EU, kot pogoj za zamenjavo tujega vozniškega dovoljenja, ki je sicer legalno pridobljen v drugi evropski državi ali državi članici EU, določa tudi pogoj tujčevega običajnega prebivališča v Sloveniji.

V letu 2022 so upravne enote večino časa namenile menjavi starih vozniških dovoljenj. Po sprejetju novele Zakona o voznikih, ki podaljšuje rok za zamenjavo do 19. 1. 2033, je pričakovati spet manj tozadavnih storitev. Veliko voznikov, ki so že imeli veljavno vozniško dovoljenje za B kategorijo in niso bili vozniki začetniki, je izkoristilo možnost, da so hitreje pridobili pravico do vožnje motornih koles kategorije A1 po Sloveniji s kodo 125, ki jo je možno pridobiti od 1. 6. 2022 dalje. Tudi zaradi te spremembe zakona so imele upravne enote v letu 2022 kar nekaj več izdaj vozniških dovoljenj.

Največjo oviro pri delu upravnih enot v letu 2022 še vedno predstavlja pridobivanje potrdil o številu kazenskih točk v cestnem prometu za vpis spremljevalcev, saj povezava med bazami podatkov z še vedno ni vzpostavljena, kandidati pa se vedno pogosteje odločajo za vožnjo s spremljevalcem.

Velika večina voznikov (po oceni Ministrstva za infrastrukturo jih je bilo konec leta 2021 še okoli 430.000) še vedno ni zamenjala vozniških dovoljenj za kartice. Prvotno je bilo določeno, da morajo vsi imetniki tridelnih vozniških dovoljenj le-te zamenjati v obliko polikarbonatske kartice najpozneje do 19. 1. 2023. Konec leta 2022 je začela veljati novela Zakona o voznikih, ki je rok za zamenjavo dovoljenj podaljšala do 19. 1. 2033. Ob množični zamenjavi osebnih izkaznic in potnih listin v letu 2022 so bile stranke vseskozi opozarjane na dolžnost zamenjave starih vozniških dovoljenj za nove kartice do 19. 1. 2023, zaradi česar so bile upravne enote konec leta 2022 s strani določenih strank po uveljavitvi podaljšanja roka za 10 let deležne kritik in očitkov glede povzročanja nepotrebnih stroškov.

Z določbo novega drugega odstavka 67. člena Zakona o voznikih se zaradi zapolnitve pravne praznine določa tudi dodatna okoliščina, ki onemogoča zamenjavo tujega vozniškega dovoljenja za slovensko vozniško dovoljenje v primeru, ko je imetnik tujega vozniškega dovoljenja s tujim vozniškim dovoljenjem dosegel ali presegel 18 kazenskih točk, čemur sledi izrek stranske sankcije prepovedi uporabe tujega vozniškega dovoljenja na ozemlju Republike Slovenije.

Pri izdaji zdravniških spričeval se upravne enote še vedno srečujejo z določenimi težavami, zaradi nepravilnih vnosov podatkov (nekateri pooblaščeni niso dosledni pri navajanju kategorije, napake pri vnosu zdravniškega spričevala ob zamenjavi tujega vozniškega dovoljenja, če se najprej vnese spričevalo).

Obsežne spremembe Zakona o voznikih so vplivale tudi na postopke v MRVL.Tako je bila v januarju 2022 omogočena za potrebe vpisa kode 125 v vozniško dovoljenje možnost vnosa podatkov tujega vozniškega dovoljenja v register vozil, da se je postopek registracije lahko izpeljal. Z nadgradnjo registra vozil MRVL v oktobru 2022, je možnost vnosa podatkov tujega vozniškega dovoljenja prenehala oz. je prepovedana.

Prav tako je bila istočasno izvedena nadgradnja MRVL z novo oznako za številčenje prometnih dovoljenj- oznaka D, kasneje še D1 in DM, saj je proizvajalec prometnih dovoljenj Cetis d.d., končal s številčenjem prometnih dovoljenj s črko B in pričel s črko D. Razlog za zaključek številčenja s črko B je poraba nabora možnih številk. S 1. 11. 2022 ni več možno naročati prometnih dovoljenj s črko B.

Izvedena je bila še nadgradnja z dopolnjenim šifrantom okoljevarstvenih kategorij, na podlagi katerih se določi EURO emisijska stopnja v rubriki »okoljevarstvena kategorija za letno dajatev«.

V januarju 2022 je bila vzpostavljena povezava med MRVL in evidenco motornih vozil finančne uprave IDIS-DMV, s čimer se je olajšalo delo referentov pri registraciji vozil, saj ločen vpogled na spletno stran FURS ni več potreben, razen v primeru nedelovanja te povezave. Slednje pride v poštev, predvsem pri vpisu prepovedi prodaje vozila za osebe, ki so oproščene plačila davka, zaradi velike družine ali invalida. Te osebe v roku treh ali petih let od nakupa vozila ne smejo prodati vozila, brez soglasja Davčne uprave Republike Slovenije (DURS), kar uradna oseba, na podlagi odločbe DURS-a, vpiše v register vozil MRVL in v prometno dovoljenje. Novosti so še pri vozilih, ki so predelana in pri vozilih, ki so odpeljana iz Slovenije in nato ponovno pripeljana nazaj v Slovenijo. Gre za to, da mora registracijski organ preveriti ali je bil davek na motorna vozila za takšno vozilo plačan.

Od marca 2022 je v MRVL omogočeno izvajanje registracijskih postopkov vozil tudi v primeru iz registra stalnega prebivalstva pridobljenega zapisa veljavnosti prebivališča fizične osebe »velja do 9.9.9999«. MRVL ob izvajanju registracijskih postopkov vozil podatke o osebah in prebivališčih oseb ažurno pridobiva iz registra stalnega prebivalstva. Kadar je bila v sistemu oblika zapisa »9.9.9999«, predvsem pri tujcih, so bili v sistemu MRVL onemogočeni registracijski postopki na vozilih. Od 17. 3. 2022 dalje je omogočeno nemoteno izvajanje registracijskih postopkov na vozilih, ne glede na to ali je oseba tujec ali slovenski državljan.

Nove funkcionalnosti je prinesla tudi vzpostavitev povezave med MRVL in RAZ (register avtomobilskih zavarovanj), ki referentom pri registraciji vozil omogoča lažje delo in uporabo podatkov iz uradne evidence RAZ. Še vedno pa je na razpolago obstoječa funkcionalnost MRVL-ja, to je ročni vnos potrdila o zavarovanju avtomobilske odgovornosti v vseh obstoječih registracijskih postopkih.

V decembru 2022 je bilo prenovljeno tudi ePodaljšanje prometnega dovoljenja, saj so po novem vse elektronske vloge, ki iz portala eUprava prispejo v reševanje na upravne enote popolne, saj vloga brez veljavne zavarovalne police preko eUprave sploh ne more biti oddana.

Glede plačila davka na odjavljeno vozilo v praksi še vedno prihaja težav, predvsem pri vozilih, ki so odtujena lastnikom s strani izvršitelja, saj ta vozila ostanejo v postopku, ker so zasežena skupaj z registrskimi tablicami, izvršitelji pa ne poskrbijo za pravočasno odjavo. Upravne enote lastnikom pošiljajo obvestila za odjavo, sami pa ne posedujejo tablic. V praksi se namreč dogaja, da kljub dejstvu, da gre vozilo v razgradnjo, izvršitelj ne poskrbi, da se potrdilo o razgradnji vnese v MRVL. V takem primeru ostajajo prvotni lastniki vozil še vedno zavezanci za davek na odjavljeno vozilo. Do enakih težav prihaja pri odjavi vozil, ki so zasežena s strani občinskih komunalnih inšpekcij. Vozila, ki jih občina ne uspe prodati, občina pošlje v razgradnjo, pri tem pa ne obvesti registracijskih organov o razgradnji vozila. Do težav prihaja tudi v postopkih odjave vozila iz prometa v primerih, ko je vozilo prodano v tujino.

Poleg povečanega števila izdaj vozniških dovoljenj upravne enpte v letu 2022 beležijo tudi povečanje števila izdaj izkaznic o vozniških kvalifikacijah, prijav na praktični in teoretični del vozniškega izpita ter vpisov spremljevalca v evidenco o vozniških dovoljenjih in evidenčni karton vožnje, kar gre vse pripisati ukinitvi krajevne pristojnosti, ki je bila 13. 11. 2021 uvedena z novelo Uredbe o upravnem poslovanju.

4. 2. 2. Sodelovanje z resornim ministrstvom

Sodelovanje Ministrstva za infrastrukturo je dobro.

4. 2. 3. Predlogi za boljše delo

### Upravne enote so v letnih poročilih za leto 2022 podale predloge, ki bodo pristojnemu ministrstvu poslani v seznanitev in obravnavo.

### 4. 3. Okolje in prostor

V letu 2022 so na področje dela, ki je v pristojnosti Ministrstva za okolje, podnebje in energijo (v nadaljevanju: MOPE), močno vplivale zakonske spremembe. Z začetkom junija 2022 sta se namreč začela uporabljati Gradbeni zakon, (Uradni list RS, št. 199/21 in 105/22 – ZZNŠPP; v nadaljevanju: GZ-1), ki je začel veljati 31. decembra 2021, in Zakon o urejanju prostora, (Uradni list RS, št. 199/21, 18/23 – ZDU-1O, 78/23 – ZUNPEOVE in 95/23 – ZIUOPZP; v nadaljevanju: ZUreP-3), ki je začel veljati prav tako 31. decembra 2021 kot GZ-1 in na podlagi katerega je z njegovo uveljavitvijo prenehal veljati prejšnji Zakon o urejanju prostora (ZUreP-2), ob tem pa tudi nekatere določbe Zakona o prostorskem načrtovanju ob podaljšanju njegove veljavnosti za dokončanje postopkov v skladu z določbami ZUreP-3. V poletnem času, s 30. 7. 2022, se je začela uporabljati tudi Uredba o razvrščanju objektov (Uradni list RS, št. 96/22), ki je bila izdana v skladu z novim GZ-1. Na podlagi te uredbe se ohranja osnovni koncept in tudi merila prejšnje Uredbe o razvrščanju objektov (Uradni list RS, št. 37/18), vendar se usklajuje s spremembo definicije objekta. Ena od pomembnih sprememb je namreč dodajanje meril za manjšo rekonstrukcijo oziroma podrobnejša opredelitev le-te, ki jo je uvedel GZ-1, kar bo v nadaljevanju lahko olajšalo pridobitev gradbenega dovoljenja za nezahtevne objekte. Ob tem je treba poudariti, da je izvajanje nalog z zadevnega področja povezano oz. temelji na mnogih podzakonskih aktih, prilagoditev le teh novi zakonodaji pa po poročanju več upravnih enot ni potekala zelo tekoče, kar je vplivalo na izvajanje zakonskih določb v praksi.

V letu 2022 so imele upravne enote v reševanju 46.997 upravnih zadev od katerih je bilo do konca leta rešenih 36.442 zadev. Poleg vodenja upravnih postopkov oziroma reševanja upravnih zadev, so javni uslužbenci opravili še 39.392 drugih upravnih nalog s področja okolja in prostora.

Primerjava podatkov s preteklim letom izkazuje, da se je število upravnih zadev, ki so jih upravne enote prejele v reševanje leta 2022 malenkost povečalo in sicer za približno 0,89% (skupno število vseh upravnih zadev je v poročevalnem obdobju 2022 znašalo 46.997, v letu 2021 pa 46.538). Število opravljenih drugih upravnih nalog se je v letu 2022 v primerjavi z letom 2021, rahlo zmanjšalo za približno 4,34% (skupno število izvedenih drugih upravnih nalog je v letu 2022 znašalo 39.392, v letu 2021 pa 41.179).

4. 3. 1. Vsebinska problematika

Upravne enote so v letnih poročilih o svojem delu posredovale opis aktualne vsebinske problematike z upravnega področja, ki je v pristojnosti Ministrstva za okolje, podnebje in energijo. Rahlo povečanje upravnih zadev v letu 2022 gre delno pripisati začetku uporabe novega GZ-1 sredi leta 2022, saj so se vzpostavili novi in razširili obstoječi načini legalizacije gradbenih objektov po GZ-1, ob sočasnem začetku uporabe tudi novega ZUreP-3.

Za upravne enote je bilo leto 2022 zaradi začetka uporabe novih predpisov s področja graditve objektov in urejanja prostora zahtevno leto. Upravne enote so pogosto izpostavile zahtevnost vodenja postopkov, upoštevajoč potrebno uporabo starih in novih zakonskih predpisov ter njihovih prehodnih določb. Ob tem je bilo kar nekaj upravnih enot tudi kritičnih do podzakonskih predpisov v smislu njihove neurejenosti in neprilagojenosti v razmerju do novih zakonskih določb, kar dodatno otežuje delo javnih uslužbencev na tem področju. V zvezi z navedenim so upravne enote omenile tudi pomanjkanje izobraževanj in priprav na izvajanje zahtevnih določb novih zakonskih predpisov, če pa so bila izobraževanja izvedena, pa so v večini primerov potekala naknadno, ko so bile določbe novih zakonov že v uporabi, in ne predhodno (preventivno), ko bi bila po mnenju upravnih enot izobraževanja morda bolj učinkovita.

V postopkih izdaje gradbenih dovoljenj po GZ-1 je veliko težav na prvi stopnji povzročala zakonska zahteva (2. odstavek 282. člena ZUreP-3) po mnenju o skladnosti predvidene gradnje s prostorsko izvedbenim aktom. Zadevno mnenje namreč poda občina, pristojna na območju predvidene gradnje, podpiše pa ga občinski urbanist – kljub tej zakonski zahtevi pa večina občin v prvih mesecih uporabe GZ-1 občinskih urbanistov (še) ni imenovala. Posledično mnenja niso bila opremljena s podpisom urbanista, niso imela zakonsko predpisane vsebine, pogosto pa so bila tudi vsebinsko neskladna z relevantnim prostorskim aktom. Upravne enote, ki so neustrezna mnenja zavračale, so zato pogosto obstale v tem delu postopka – zakon namreč določa, da upravni organ v primeru neustreznega mnenja in njegove neuspešne dopolnitve le tega odloči s pomočjo pristojnega organa za nadzor nad mnenjedajalcem ali s pomočjo izvedenca ali pa odloči brez mnenja sam.

Javni uslužbenci, ki opravljajo naloge s področja okolja in prostora, še vedno razmeroma velik del svojega delovnega časa namenijo svetovanju in pomoči strankam, ki na upravne enote naslavljajo vprašanja v zvezi z izpolnjevanjem vlog in njihovo formalno ter materialno popolnostjo.

Omenjene problematike je moč prikazati na enotnem konkretnem primeru, in sicer v zvezi s postopki izdaje dovoljenj za gradnjo manj zahtevnih in zahtevnih objektov ter legalizacij objektov. Upravne enote štejejo te postopke med najbolj zahtevne, pri čemer njihovo dolgotrajnost pripisujejo težavam s pridobivanjem (ustreznih, zakonsko skladnih) mnenj s strani občin, nepopolni projektni dokumentaciji kot posledici pomanjkanja njene ureditve s podzakonskim aktom, ki bi temeljil na novem GZ-1, omenjene pomanjkljivosti pa od javnih uslužbencev v praksi zahtevajo prevzem svetovalnih nalog, bodisi v obliki neformalnih razgovorov s strankami bodisi v okvirih formalnega postopka potrebnega dopolnjevanja vlog.

Upravne enote vodijo tudi postopke razlastitev nepremičnin in ustanovitev služnosti v javno korist na podlagi novega ZUreP-3. Ugotovitveni postopki so pogosto zahtevni, predvsem zaradi različnih interesov strank in investitorjev oziroma razlastitvenih upravičencev, kar pomeni redke tipske primere in veliko raznovrstnosti.

Na čas reševanja ima še vedno največji vpliv dejstvo, da je večina vlog ob prejemu formalno in vsebinsko nepopolnih. Dokumentacija (tudi dokumentacija za pridobitev gradbenega dovoljenja: v nadaljevanju: DGD) je pogosto pomanjkljiva zaradi naslednjih dejstev:

* pravica graditi, predvsem pri izvedbi minimalne komunalne oskrbe, ni izkazana;
* manjkajočih mnenj, tudi pri legalizacijah (zgolj navedbe, da gre za obstoječe priključke),
* pri pravnih osebah pogosto manjka ustrezno pooblastilo za zastopanje;
* pri gradnjah poslovnih oz. proizvodnih objektov so iz grafike vidne ograje, ki v dokumentaciji niso ustrezno prikazane;
* v predloženi dokumentaciji ni prikaza meje zazidljivosti;
* pri odmikih ni navedeno, ali gre za odmik od skrajne točke objekta ali zidu;
* pri dozidavah, nadzidavah in rekonstrukcijah ni izkazana legalnost obstoječega objekta;
* za izračun odškodnine zaradi spremembe namembnosti kmetijskega zemljišča v DGD ni prikazana površina objekta na stiku s posamezno zemljiško parcelo (boniteta);
* manjka digitalni del DGD, skladno z drugo alinejo petega odstavka 31. člena Pravilnika o podrobnejši vsebini dokumentacije in obrazcih, povezanih z graditvijo objektov (Uradni list RS, št. 36/2018);
* manjka podatek o lokacijski natančnosti prikazanih podatkov na geodetskem načrtu, skladno z 3. alinejo 3. odstavka 10. člena v prejšnji alinei navedenega pravilnika.

Upravne enote so za poročevalsko obdobje leta 2022 izpostavile tudi druge vsebinske težave, ki izvirajo iz različnih dejstev. Nekatera najpogostejša dejstva med njimi so naslednja:

* izvršilni predpisi še vedno niso sprejeti (npr. Pravilnik o podrobnejši vsebini dokumentacije in obrazcih, povezanih z graditvijo objektov);
* možnost prenehanja veljavnosti gradbenega dovoljenja, v kolikor v času veljavnosti ni podana popolna prijava začetka gradnje; ob prejemu prijave začetka gradnja upravna enota ni pristojna za pregled, ob prejemu vloge za uporabno dovoljenje pa je potrebno preverit popolnost prijave začetka gradnje;
* težavne rešitve pri preverjanju mnenj, ki morajo biti strokovno in pravno utemeljena ter obrazložena, pri čemer naj bi upravni organ prve stopnje vsa mnenja obravnaval enako, pristojno ministrstvo pa poudarja, da to velja predvsem za mnenja občin; nejasna je odgovornost v primeru mnenja, ki bo sicer strokovno in pravno utemeljeno ter obrazloženo npr. za večino določil prostorskega akta, izpuščena pa bo npr. skladnost gradnje na poplavnem območju. Slednje bi bilo mogoče ugotoviti le z natančnim pregledom mnenja.

4. 3. 2. Sodelovanje z resornim ministrstvom

Upravne enote so različno ocenjevale svoje sodelovanje s pristojnim ministrstvom. Večinoma so ocenile, da je bilo sodelovanje učinkovito in korektno. Pristojno ministrstvo je bilo s svojimi uslužbenci odzivno tako preko telefona kot preko elektronske pošte. Zaradi novega zakonodajnega paketa je bilo pripravljenih več izobraževanj na daljavo, kakor tudi posamezni strokovni posveti. Je pa tudi kar nekaj upravnih enot, ki so v tem delu izpostavile slabše sodelovanje s pristojnim ministrstvom v letu 2022, kot je bilo to v preteklih letih.

4. 3. 3. Predlogi za boljše delo

Upravne enote so v letnih poročilih za leto 2022 podale predloge, ki bodo pristojnemu ministrstvu poslani v seznanitev in obravnavo.

### 4. 4. Kmetijstvo, gozdarstvo in prehrana

V letu 2022 so imele UE v reševanju 35.285 upravnih zadev, od katerih je bilo rešeno 32.771, reševalo pa jih je 182 uslužbencev (uradnikov) UE. Poleg vodenja upravnih postopkov oziroma reševanja upravnih zadev, so uslužbenci UE opravili še 137.822 drugih upravnih nalog.

Primerjava podatkov z letom 2022 kaže, da se je število upravnih zadev v letu 2022 zmanjšalo za 1.160 zadev oziroma za 3,18 % (skupno število vseh upravnih zadev v reševanju je leta 2021 znašalo 36.445).

Število opravljenih drugih upravnih nalog je v letu 2022 znašalo 137.822 in se je v primerjavi z letom 2021 povečalo za 6.799 zadev za oziroma za 5,18 % (skupno število vseh drugih upravnih nalog je v letu 2021 znašalo 131.023).

Med upravnimi postopki, ki so jih s področja dela Ministrstva za kmetijstvo, gozdarstvo in prehrano (v nadaljevanju: MKGP) v letu 2022 vodili uslužbenci UE, so prevladovali:

- odobritev pravnih poslov pri prometu s kmetijskimi zemljišči, gozdovi ali kmetijami po Zakonu o kmetijskih zemljiščih (v nadaljevanju: ZKZ) in postopki, da predmetne odobritve niso potrebne;

- odločanje o izpolnjevanju statusa kmeta po ZKZ;

- preverjanje statusa zaščitenih kmetij po Zakonu o dedovanju kmetijskih gospodarstev (v nadaljevanju: ZDKG);

- izdaja dovoljenj za zasaditev vinske trte;

- postopki po Zakonu o agrarnih skupnostih;

- izdaja dovoljenj za opravljanje dopolnilnih dejavnosti.

Tudi v letu 2022 se je še naprej povečevala zahtevnost postopkov kot posledica velikega interesa po kmetijskih ter gozdnih zemljiščih in tudi strokovne podkovanosti strank, ki se v postopkih prometa s kmetijskimi zemljišču, pojavljajo pogosteje.

Glede na obseg opravljenih drugih upravnih nalog v letu 2022 izstopajo naslednje naloge:

- ponudbe za prodajo kmetijskih zemljišč, gospodarstev in gozdov;

- usklajevanje in vrisovanje Grafičnih enot rabe kmetijskih gospodarstev (v nadaljevanju: GERK);

- izdajanje potrdil iz različnih uradnih evidenc;

- vpis podatkov v Register kmetijskih gospodarstev (v nadaljevanju: RKG);

- prijave letnega pridelka ter zalog vina;

- vodenje Registra pridelovalcev grozdja in vina (v nadaljevanju: RPGV);

- vlaganje elektronskih zemljiškoknjižnih predlogov.

4. 4. 1 Vsebinska problematika

Uslužbenci UE morajo obvladati veliko število različnih aplikacij in zelo širok nabor predpisov, spreminjajočo se sodno prakso (ustavno, upravno in vrhovno sodišče), poznati obligacijsko in stvarno pravo ter pravo zemljiške knjige. Skoraj celotno prvo polovico leta 2022 so delo UE še vedno pogojevali ukrepi, vezani na preprečevanje COVID – 19.

Postopki prometa s kmetijskimi zemljišči postajajo zaradi velikega povpraševanja kupcev kompleksni in zahtevni, ker je treba upoštevati tudi sodno prakso. Postopki odobritve pravnih poslov po ZKZ zajemajo dve fazi: - sprejem ponudbe (ni upravni postopek) in, ker zanj ni procesnih pravil, povzroča težave pri izvajanju, ter odobritev pravnega posla kot upravni postopek. Malo je ponudb s prijavo le enega kupca. V postopku je treba, ker ima veliko kupcev že precej »stare« odločbe o statusu kmeta, znova preveriti status. UE še vedno opažajo, da SKZG RS skoraj v vseh primerih pošlje izjavo o sprejemu ponudbe. Prav tako SKZG RS po prejemu obvestila, kdo je sprejel ponudbo, poda vlogo za odobritev prometa z zemljiščem, čeprav je iz obvestila razvidno, da je predkupni upravičenec kmet, katerega zemljišče v lasti, meji na zemljišče, ki je naprodaj ali pa drug kmet. Tako se postopki podaljšujejo, povečujejo pa se stroški UE (poštne storitve, papir) ter povzroča nezadovoljstvo predkupnih upravičencev. Zaradi dolgotrajnih postopkov (na posamezni akt so dovoljene pritožbe) so kupci in prodajalci nezadovoljni, saj želijo čimprej izvesti promet s kmetijskimi zemljišči.

Dne 13. 4. 2022 je začel veljati Zakon o spremembah in dopolnitvah Zakona o kmetijskih zemljiščih (ZKZ-G), ki spreminja in dopolnjuje naslednje vsebine: načrtovanje na kmetijskih zemljiščih in nadomeščanje kmetijskih zemljišč v postopkih prostorskega načrtovanja, odškodnina zaradi spremembe namembnosti kmetijskih zemljišč, promet in zakup s temi zemljišči in agrarne operacije. Skrajšan je rok za sprejem ponudbe, iz 30 na 15 dni, od dneva, ko je bila ponudba objavljena na oglasni deski UE. UE več ne preverjajo zaščitene kmetije po uradni dolžnosti ali na predlog lastnika, temveč samo na podlagi zaprosila sodišča ali davčnega organa. Sodni postopki (javne dražbe, stečajni in likvidacijski postopki) niso več podvrženi postopkom po ZKZ, zato ni več potrebna odobritev pravnega posla za te namene. Pri vodenju RKG so spremembe pri definiciji kmetijskega gospodarstva, nosilcu le-tega, članih kmetije, v RKG ni več vpisa namestnikov nosilca, v primeru smrti nosilca se novi nosilec določi s soglasjem večine oseb, ki so poklicane k dedovanju. Do pravnomočnosti sklepa o dedovanju se šteje, da ima novi nosilec pravico do uporabe zemljišč v lasti prejšnjega nosilca, v RKG se vpisujejo novi podatki.

ZKZ-G je prinesel novosti pri nakupu kmetijskih zemljišč (odprava statusa zaščitenih kmetij v pravnih poslih med živimi, lažji nakup oziroma zakup kmetijskih zemljišč za lastnike, ki so zemljišča prodali za potrebe državnih prostorskih načrtov), možnost razdružitve solastnine pri komasacijah ter novo agrarno operacijo razdružitev solastnine na kmetijskih zemljiščih, kjer je solastnik Republika Slovenija in na katerih se je vzpostavila solastnina po zaključenih denacionalizacijskih postopkih.

Vedno več je zadev, ko več oseb uveljavlja predkupno pravico pri nakupu kmetijskih zemljišč, zato se v postopku preverja status kmeta. UE ugotavljajo dohodek, ki ga stranke pridobivajo s kmetijsko dejavnostjo. UE morajo same vrednotiti kmetijske pridelke, saj se dogaja, da ni nobenih računov o prodaji, predložena mnenja Kmetijske svetovalne službe pa pogosto odstopajo od realne vrednosti pridelkov.

Novela ZKZ je prinesla tudi spremembo dela UE po ZDKG. Zaščitene kmetije se po uradni dolžnosti in na zahtevo lastnikov več ne preverjajo. Predvsem sodišče pri dedovanju večkrat zaprosi posamezno UE za mnenje glede odpisa od zaščitene kmetije oziroma za preveritev zaščitene kmetije.

V Uradnem listu RS, št. 44/22 z dne 29.3.2022 je objavljen Zakon o spremembah in dopolnitvah Zakona o kmetijstvu. Zakon prinaša nekaj sprememb na področju RKG. Spremenjeni sta definiciji kmetijskega gospodarstva in nosilca le-tega ter članov kmetije. Spremembe so začele veljati v letu 2023.

Tudi v letu 2022 so UE opažale, da je namen ZKZ ohraniti zemljišča za kmetovanje in prodajo kmetom, večkrat težko zasledovati. Večkrat gre za vnaprej dogovorjen posel med strankami in z določenimi omejitvami, ki jih dejanski kmet ne more izpolniti (visoka cena, vknjižba pravic oz. zaznamb v zemljiško knjigo ipd.).

Obseg dela določenih UE na področju GERK je bil zahtevnejši in večji zaradi novih DOF posnetkov.

V letu 2022 je bila posodobitev GERK po uradni dolžnosti po 91. členu Zakona o interventnih ukrepih za omilitev posledic drugega vala epidemije COVID-19 (Uradni list RS, št. 175/20), posodobitev podatkov za predtisk zbirnih vlog in ukinitev samodejnega prenosa plačilnih pravic ob menjavi nosilca. Tisti, ki zaradi zmanjšanja površin niso izpolnjevali pogojev ukrepov, so morali na UE urediti GERK.

Po zadnji spremembi zakonodaje morajo UE pri vrisu GERK in pri prenosu kmetijskih gospodarstev preveriti pravico do uporabe in ugotoviti ali gre pri vrisu za pozicijski zamik oz. neažurnost katastra. Za te upravne naloge je treba voditi ugotovitveni postopek.

Delo na RKG je bilo tudi v letu 2022 neenakomerno razporejeno, konice ob koncu leta in v času subvencijske kampanje. MKGP je na nekaterih UE izvedlo vodstveno kontrolo vodenja postopkov.

UE so izvajale uskladitve podatkov o zemljiščih v uporabi kmetijskih gospodarstev, vpisanih v RKG, ki ne izkazujejo dejanskega stanja v naravi, tako na podlagi ugotovljenih rezultatov kontrol na kraju samem, oz. na podlagi primerjave z novimi orto foto (letalskimi) posnetki.

Pri ugotavljanju pogojev za status kmeta UE znova opozarjajo, da se ne upošteva dohodek iz gozdarske dejavnosti. Na območjih z veliko gozda in manj kmetijskih zemljišč, kmetje pogosto glavnino dohodka dosežejo iz gozdarstva. Zaradi neupoštevanja dohodka iz gozdarstva pogosto ne dosegajo višine dohodka iz 24. člena ZKZ, ki je pogoj za pridobitev statusa kmeta.

UE se še vedno soočajo s problemom zamika katastra glede na ortofoto posnetek, zato je prepričevanje strank v pravilnost zarisa pogosto zelo težavno.

Nosilci dopolnilnih dejavnosti na kmetiji so morali do 30. 6. UE sporočiti letni dohodek za preteklo leto. Letni dohodek je do predpisanega datuma sporočila večina nosilcev, ki so v letu 2021 dejansko opravljali dejavnost na podlagi veljavnega dovoljenja. UE so znova kar nekaj nosilcev pred rokom telefonsko obveščale o roku za sporočilo o dohodku. Po prejemu podatkov o letnih dohodkih so bili vsi podatki za nosilce z registrirano dejavnostjo vpisani v RKG. Nosilci in druge stranke imajo večkrat veliko vprašanj o vodenju računov, DDV, zavarovanju, zaposlitvi, pokojninski dobi iz tega naslova itd.

Nosilci lahko že nekaj časa preko aplikacije e-RKG, ki jim omogoča dostop do podatkov o njihovi kmetiji, z osebnim digitalnim spletnim potrdilom, sami vpišejo tudi letni dohodek iz dopolnilne dejavnosti. Kljub spremembam aplikacije RKG, se le-ta ni spremenila oz. nadgradila tako, da bi se na izpisu izpisali tudi podatki o registriranih dopolnilnih dejavnostih in o izdanem dovoljenju.

Problemi na področju Registra pridelovalcev grozdja in vina so posebej zaradi neprijave pridelka. Po Zakonu o vinu morajo UE pridelovalce, ki pridelke grozdja, mošta in vina ne prijavijo v zakonitem roku, pozvati, da prijavo opravijo v dodatnem roku (15 ali 7 dni od prejema obvestila). Če tega ne storijo, UE izdajo odločbo, ki je že podlaga inšpekciji za izvršbo. Osebe, ki so prejšnje leto prijavile pridelek vina, so prijavile tudi zaloge vina, ki so jih imeli na dan 31. 7. 2022. Zalog vina ne prijavljajo tisti, ki prijavljajo le prodajo grozdja. UE opažajo, da stranke ne sporočijo sprememb, ko v obstoječih vinogradih zamenjajo eno sorto z drugimi sortami grozdja in posledično ni možna prijava pridelka, kot ga navajajo na vlogah ali pa da vinograde naknadno prijavljajo ali na novo zasadijo brez dovoljenja.

V Uradnem listu RS, št. 44/22 z dne 29. 3. 2022 je objavljen Zakon o spremembah in dopolnitvah Zakona o agrarnih skupnostih. Zakon tudi določa, da se v Register agrarnih skupnost (upravljavec je MKGP, podatke pa vanj vpisujejo UE) vpiše še seznam zemljiških parcel (št. parcele in katastrska občina) z navedbo podatkov o lastnikih: osebno ime, EMŠO, stalno ali začasno prebivališče in datum pridobitve deleža člana fizične osebe ali firma, matična številka, sedež in datum pridobitve deleža člana pravne osebe, podatek o idealnem deležu pri solastnini oz. navedba, da gre za skupno lastnino.

Register agrarnih skupnosti vodi MKGP, ki je leta 2016 seznanilo vse UE z Excelovim obrazcem in načinom vpisa podatkov o registriranih skupnostih v ta začasni register z navedbo, da bo urejen on line register s povezavo z zemljiško knjigo. Te nadgradnje v letu 2022 še ni bilo, tako da v praksi UE v Excelov obrazec vpišejo podatke za vsako agrarno skupnost posebej in ga posredujejo na MKGP.

Pri Registru pašnih skupnosti je stanje zelo podobno. MKGP je leta 2017 posredovalo vsem UE navodilo o načinu vodenja začasnega registra. Podatke o pašnih skupnostih v Excelu izpolnijo UE in jih posredujejo na MKGP. Tudi tu je bil napovedan on line register, ki pa v letu 2022 še ni bil realiziran.

Na podlagi 15. člena Zakona o ureditvi določenih vprašanj zaradi končne razsodbe arbitražnega sodišča na podlagi Arbitražnega sporazuma med Vlado Republike Slovenije in Vlado Republike Hrvaške (Uradni list RS, št. [69/17](http://www.uradni-list.si/1/objava.jsp?sop=2017-01-3264), [59/19](http://www.uradni-list.si/1/objava.jsp?sop=2019-01-2614) in [204/21](http://www.uradni-list.si/1/objava.jsp?sop=2021-01-4153)) so določene UE v pristojno reševanje odstopale vloge ribičev za prejem nadomestila zaradi oviranega gospodarskega ribolova.

Tudi v letu 2022 so se UE aktivno vključevale v medresorsko usklajevanje predlogov predpisov iz delovnega področja MKGP, saj so pregledale in podale, tudi proaktivno, vrsto pripomb, mnenj ter priporočil preko Delovne skupine načelnikov UE za kmetijstvo, gozdarstvo in prehrano.

4. 4. 2. Komasacije

Komasacijske postopke je v letu 2022 vodilo 9 upravnih enot. Udeležencem komasacij je bilo skupaj izdanih 611 odločb za upravno zadevo – komasacija in 63 odločb deležencem komasacije za upravno zadevo - nova radelitev zemljišč v komasacijskem postopku.

4. 4. 3. Sodelovanje z resornim ministrstvom

UE ocenjujejo sodelovanje z MKGP kot dobro, posebej s Službo za RKG in njenim klicnim centrom ter s Službo za RPGV. MKGP na UE posreduje tudi sodbe Upravnega in Vrhovnega sodišča Republike Slovenije v zvezi s postopki odobritve pravnih poslov.

4. 4. 4. Predlogi za boljše delo

Uslužbenci UE so v letnih vsebinskih poročilih o delu za leto 2022 podali vrsto predlogov, ki bodo pristojnemu ministrstvu posredovani v seznanitev ter obravnavo.

### 4. 5. Denacionalizacija

Na dan 31. 12. 2022 je bilo na UE skupno še 73 nepravnomočnih zadev, od tega po Zakonu o denacionalizaciji (v nadaljevanju: ZDEN) 68, po Zakonu o ponovni vzpostavitvi agrarnih skupnosti ter vrnitvi njihovega premoženja in pravic (v nadaljevanju: ZPVAS) pa 5 zadev.

Po ZDEN je bilo na UE ob koncu leta 2022 v dejanskem reševanju 42 zadev, po ZPVAS pa 5 zadev.

Od 31. 12. 2021 do 31. 12. 2022 se je število nepravnomočnih zadev po ZDEN na UE zmanjšalo za 9 (od 77 na 68 zadev).

Na število nepravnomočnih zadev je tudi v letu 2022 še vedno vplivala spremenjena sodna praksa glede drugega odstavka 10. člena ZDEN, vezana na Pogodbo o poravnavi škode izgnancem, preseljencem in pregnancem, o ureditvi drugih finančnih vprašanj in vprašanj s socialnega področja (Finančna in izravnalna pogodba med Zvezno republiko Nemčijo in Republiko Avstrijo) iz leta 1961. Gre za odločbo Ustavnega sodišča Republike Slovenije, številka Up-282/15-30 z dne 5. 10. 2017 (Uradni list RS, št. 59/17), zaradi katere se je v letu 2018 na UE reaktiviralo 31, prej sicer že pravnomočno zaključenih, zadev.

Do dne 31. 12. 2022 je 14 tako reaktiviranih zadev po ZDEN ponovno postalo pravnomočnih. Na navedeni datum je tako njihovo število na UE znašalo 17.

Vlada Republike Slovenije je s sklepom z dne 9. 1. 2014, v okviru pospešitve postopkov po ZDEN in ZPVAS, pozvala takratno Ministrstvo za infrastrukturo in prostor, takratno Ministrstvo za kmetijstvo in okolje ter takratno Ministrstvo za gospodarski razvoj in tehnologijo k meritornemu odločanju o pritožbah zoper odločitve UE v skladu z Zakonom o splošnem upravnem postopku. Iz informacij, ki jih je MJU pridobilo od ministrstev, je razvidno, da so v letu 2022 Ministrstvo za kmetijstvo, gozdarstvo in prehrano (v nadaljevanju: MKGP), Ministrstvo za okolje in prostor (v nadaljevanju: MOP) ter Ministrstvo za gospodarski razvoj in tehnologijo (v nadaljevanju: MGRT) v pritožbenih postopkih zoper odločitve UE izdala skupno 35 (petintrideset) konkretnih upravnih aktov, od tega MKGP 15 (petnajst), MOP 12 (dvanajst) in MGRT 8 (osem). Meritorno so ministrstva v pritožbenih postopkih odločila v dveh primerih: MKGP v enem primeru, prav tako pa tudi MOP. V ponovni postopek je bilo UE vrnjenih 8 (osem) zadev: od MKGP 4 (štiri) zadeve, od MOP 3 (tri) zadeve, MGRT pa je vrnilo 1 (eno) zadevo.

Med UE je tudi v letu 2022 potekala dobra praksa medsebojne pomoči na področju denacionalizacije. Dne 31. 12. 2022 je bilo med UE aktualnih 7 (sedem) predmetnih sporazumov, in sicer vsi po ZDEN.

SKZG RS je v letu 2022 vodil postopke sklepanja sporazumov z vlagatelji za dodelitev nadomestnih zemljišč po ZDEN, na 4 (štirih) UE. V letu 2022 ni bilo sklenjenega nobenega sporazuma, zato tudi UE posledično v letu 2022 niso mogle izdati nobene predmetne odločbe po ZDEN.

### 4. 6. Delo, družina, socialne zadeve in enake možnosti

Upravne enote so iz delovnega področja Ministrstva za delo, družino, socialne zadeve in enake možnosti (v nadaljevanju: MDDSZEM) v letu 2022 vodile upravne postopke v zvezi z Družinskim zakonikom, Zakonom o preprečevanju dela in zaposlovanja na črno ter Zakonom o izenačevanju možnosti invalidov. Na podlagi navedenih zakonov upravne enote vodijo postopke sklepanja zakonskih zvez, opravljajo storitev prijave osebnega dopolnilnega dela preko spletnega portala AJPES in prodaje/izdaje vrednotnic za osebno dopolnilno delo, izdajajo evropske kartice ugodnosti za invalide in odločajo o uveljavljanju pravic invalidov z dolgotrajnimi telesnimi, duševnimi in senzoričnimi okvarami ter motnjami v duševnem razvoju (o sofinanciranju tehničnih pripomočkov in pravici do prilagoditve vozila ter o pravici do psa pomočnika). V pristojnost upravnih enot sodijo tudi naslednje naloge iz delovnega področja MDDSZEM: hramba statutov sindikatov in vodenje evidenc statutov sindikatov, hramba delovnih knjižic, in vodenje postopkov v zvezi z registracijo mladinskih svetov.

Leta 2021 je z Zakonom o spremembah in dopolnitvi Zakona o državni upravi (Uradni list RS, št. 36/21) pristojnost na področju vojnih invalidov, vojnih veteranov in žrtev vojnega nasilja, kot tudi na področju vojnih grobišč prešla na Ministrstvo za obrambo. Posledica spremembe v pristojnosti na omenjenih področjih je 41-odstotni upad števila upravnih zadev in drugih upravnih nalog s področja MDDSZEM, ki jih vodijo upravne enote – število upravnih zadev in drugih upravnih nalog z zadevnega področja se je namreč zmanjšalo s 36.532 zadev in nalog v letu 2021 na 21.611 zadev in nalog v letu 2022.

4. 6. 1. Vsebinska problematika

Na področju osebnega dopolnilnega dela upravne enote v letu 2022 ne poročajo o večjih posebnostih. Z uvedbo novega načina izdaje in prodaje vrednotnic v aplikaciji MPZT+BLAG so se razrešile težave uparjanja informacij med nosilci in posredniki informacij (AJPES, FURS, upravne enote).

Vloge s področja hrambe statutov sindikatov in izbrisa sindikata so že nekaj let relativno redke. Upravne enote predlagajo sprejetje pravne podlage za izbris sindikata po uradni dolžnosti – v evidenco so namreč vpisani nedelujoči sindikati, ki jih po sedanji zakonodaji iz evidence ni moč izbrisati.

V skladu s 4. odstavkom 227. člena Zakona o delovnih razmerjih delodajalec delovno knjižico, ki je delavcu ne more vročiti v roku 30 dni po prenehanju veljavnosti pogodbe o zaposlitvi, pošlje pristojni upravni enoti. Upravne enote vsako leto poročajo o številu prejetih delovnih knjižic, nekatere pa opozarjajo na njihovo kopičenje – v hrambi pri upravni enoti namreč ostanejo tiste delovne knjižice, ki jih lastnikom (pogosto pokojne osebe ali osebe, ki ne prebivajo več na ozemlju Republike Slovenije) ni mogoče vročiti, vprašanje trajne hrambe delovnih knjižic pri UE oz. odstopa le teh kot ostalega dokumentarnega gradiva Arhivu RS pa ni urejeno s predpisom ali navodilom MDDSZEM.

Upravne enote svoje naloge s področja Zakona o izenačevanju možnosti invalidov izvajajo brez težav in vedno bolj tekoče, ob tem pa so podale tudi nekatere *predloge za boljše delo* na tem področju, ki so navedeni v točki 4. 6. 3.

V letu 2022 je bilo skupaj sklenjenih 6.703 zakonskih zvez, kar je 18% povečanje števila sklenjenih zakonskih zvez v primerjavi z letom 2021. Podrobnejša analiza postopkov sklepanja zakonskih zvez je obravnavana v posebnem poročilu, objavljenem na spletni strani Ministrstva za javno upravo.

4. 6. 2. Sodelovanje z resornim ministrstvom

Sodelovanje z Ministrstvom za delo, družino, socialne zadeve in enake možnosti upravne enote ocenjujejo kot dobro ali zelo dobro in v bistvenem brez posebnosti, saj se resorno ministrstvo na postavljena vprašanja ustrezno odziva in zagotavlja potrebne informacije ter mnenja.

Ob tem upravne enote poudarjajo pomembnost doslednega obveščanja in izobraževanja in izpopolnjevanja v obdobjih sprememb predpisov in uvajanja novosti (npr. novih aplikacij).

4. 6. 3. Predlogi za boljše delo

Upravne enote so v letnih poročilih za leto 2022 podale predloge, ki bodo pristojnemu ministrstvu poslani v seznanitev in obravnavo.

### 4. 7. Obramba

Od 1. junija 2021 so prenesene stvarne pristojnosti s področja vojnih grobišč, vojnih invalidov, vojnih veteranov in žrtev vojnega nasilja iz Ministrstva za delo, družino, socialne zadeve in enake možnosti, na Ministrstvo za obrambo.

V letu 2021 so bili novelirani tudi trije vojni zakoni (i) Zakon o dopolnitvi Zakona o vojnih invalidih (ZVojI-E), (ii) Zakon o dopolnitvi Zakona o žrtvah vojnega nasilja (ZZVN-I) in (iii) Zakon o spremembah in dopolnitvah Zakona o posebnih pravicah žrtev v vojni za Slovenijo 1991 (ZPPZV91-A), v letu 2022 pa vsebinski spremembi predstavljata spremembi Zakona o posebnih pravicah žrtev v vojni za Slovenijo 1991 (ZPPZV91), (Uradnem listu RS, 43/22, 163/22), ki se navezujeta na zahtevo za priznanje pavšalne odškodnine.

Na tem delovnem področju upravne enote vodijo upravne postopke, ki so opredeljeni v Zakonu o vojnih invalidih, Zakonu o žrtvah vojnega nasilja, Zakon o izenačevanju možnosti invalidov, in sicer priznanje statusa in vpis v evidenco vojnih veteranov, letni prejemek vojnega veterana, veteranski dodatek za vojnega veterana, potni stroški za vojnega veterana, invalidski in družinski dodatek vojnih invalidov in družinskih članov, vloge za dopolnilno zdravstveno varstvo vojnega veterana, zdraviliško in klimatsko zdravljenje po vojnih zakonih (ŽVN, ZVV, ZVojI), status in pravice žrtev vojnega nasilja, status in pravice vojnega invalida. Poslovanje upravnih enot na področju vojne zakonodaje pa ne zajema le upravnih postopkov, ampak zajema oz. vključuje tudi tako imenovane druge upravne naloge, le-ti se nanašajo predvsem na:

* izplačila in poračune rednih mesečnih in enkratnih prejemkov upravičencem;
* postopke valorizacij prejemkov in uskladitev le-teh;
* urejanje zdravstvenega zavarovanja;
* prevedbe;
* pridobivanje podatkov iz uradnih evidenc po 139. členu ZUP;
* izdajo potrdil iz uradnih evidenc po 179. členu ZUP;
* izterjave preveč plačanih zneskov.

Upravne enote so imele na področju obrambe v letu 2022 v reševanju 14.438 upravnih zadev, od tega 14.438 upravnih postopkov in 2.182 drugih upravnih nalog. V leto 2022 je bilo prenesenih 170 zadev, za katere so bile vloge v pretežni meri podane v mesecu decembru preteklega leta.

4. 7. 1. Vsebinska problematika

Upravne enote kot že prejšnja leta izpostavljajo, da na področju vojne zakonodaje je še vedno težava prepozna pridobitev podatkov za izvajanje vsakoletnih prevedb oziroma ponovnega izračuna veteranskih in družinskih dodatkov. Upravičenci v skladu z zakonodajo od 1. 1. dalje prejemajo akontacije prejemkov, po izvedeni prevedbi pa se izvedejo poračuni glede na nov izračun posameznega prejemka (veliki poračuni pozitivni ali negativni). Največjo težavo pa predstavljajo primeri, ki predmetno pravico izgubijo in morajo prejete prejemke v celoti vrniti (v posameznih primerih to pomeni prejemke za šest mesecev ali več).

Pri vodenju postopkov ugotavljanja priznanja statusa vojnega veterana upravne enote poročajo o težava pri zbiranju dokazov predvsem zaradi časovno oddaljenega dogodka. Upravne enote se soočajo tudi s težavo pregleda nad dohodki iz tujine.

4. 7. 2. Sodelovanje z resornim ministrstvom

Sodelovanje z Ministrstvom za obrambo upravne enote ocenjujejo kot dobro, saj se resorno ministrstvo na postavljena vprašanja ustrezno odziva in zagotavlja potrebne informacije ter mnenja.

Upravne enote so v letnih poročilih za leto 2022 podale predloge, ki bodo pristojnemu ministrstvu poslani v seznanitev in obravnavo.

## 5. Sistem kakovosti v upravnih enotah

V upravnih enotah se z modelom CAF že vrsto let zasleduje cilje uspešnega delovanja in stalnega uvajanja izboljšav v poslovanje. Izvedba samoocenitve oziroma izvajanje ukrepov je del vsakoletnih poslovnih načrtov upravnih enot. V tem stalnem procesu izvajanja samoocenitev in ukrepov se v upravnih enotah izvajajo različne aktivnosti na vseh področjih dela, od spremljanja učinkovitosti izvajanja upravnih storitev do vzpodbujanja družbeno odgovornega poslovanja.

V letu 2022 je bila zaključena še ena izvedba pridobivanja zunanje povratne informacije CAF EPI, v kateri so zunanji ocenjevalci pregledali izvajanje zadnje CAF ocene in v kateri sta sodelovali 2 upravni enoti.

Na slovesni podelitvi priznanj za leto 2022 za uporabnike modela CAF v Ministrstvu za javno upravo sta 2 upravni enoti prejeli priznanje Uspešni uporabnik CAF. Kot redne uporabnice modela CAF, ki so izvedle samooceno v letu 2022, pa je 13 upravnih enot prejelo priznanje Uporabnik CAF.

### 5. 1. Anketa o ugotavljanju zadovoljstva strank s storitvami upravnih enot

Upravne enote so v skladu s 16. členom Uredbe o upravnem poslovanju (Uradni list RS, št. 9/18, 14/20, 167/20, 172/21, 68/22, 135/22 in 77/23) v letu 2022 po enotni Metodologiji Ministrstva za javno upravo ponovno izvedle ugotavljanje zadovoljstva strank z njihovimi storitvami. V tem poročilu so povzeti rezultati primerjave med demografskimi podatki in povprečno oceno:

* zadovoljstva glede na spol (Povprečna ocena zadovoljstva žensk je 4,9, povprečna ocena zadovoljstva moških pa 4,89.);
* zadovoljstva glede na starost (Najvišja je povprečna ocena zadovoljstva starostne skupine nad 70 let in sicer 4,92, najnižja pa je povprečna ocena zadovoljstva starostne skupine do 25 let in sicer 4,85.) in
* zadovoljstva glede na izobrazbo (Najvišja je povprečna ocena strank s srednješolsko in višjo oziroma visoko strokovno izobrazbo in sicer 4,9, najnižja pa je povprečna ocena strank z univerzitetno izobrazbo, magisterijem oziroma doktoratom in sicer 4,88.).

Povprečna ocena zadovoljstva strank s storitvami upravnih enot v letu 2022 je bila 4,89. V letu 2018 pa je bila dosežena povprečna ocena zadovoljstva strank s storitvami upravnih enot 4,90.

### 5. 2. Anketa o ugotavljanju zadovoljstva zaposlenih

Upravne enote so v letu 2022 ponovno izvedle anketo o zadovoljstvu zaposlenih. V vseh upravnih enotah je v anketi sodelovalo 1.597 javnih uslužbencev. V tem poročilu so povzeti odgovori na nekatera vprašanja:

* znanje, potrebno za opravljanje nalog (75,1 % anketiranih je menilo, da imajo dovolj znanja za opravljanje nalog (V letu 2018 je 80,0 % anketiranih menilo, da imajo dovolj znanja za opravljanje nalog.).);
* letni pogovor, ocena in napredovanje (85,5 % anketiranih se je strinjalo, da je bil zadnji izvedeni letni pogovor z vodjem zelo koristen (V letu 2018 se je s tem strinjalo 86,5 % anketiranih.).);
* želja po spremembi delovnega mesta (77,6 % anketiranih si ne želi spremembe delovnega mesta (V letu 2018 si spremembe delovnega mesta ni želelo 82,3 % anketiranih.).);
* biti ponosen na zaposlitev v upravni enoti (76,8 & anketiranih je ponosnih na zaposlitev v upravni enoti (V letu 2018 je bilo na zaposlitev v upravni enoti ponosnih 85,0 % anketiranih.).).

## 6. Nadzor

V času veljavnosti odlokov Vlade Republike Slovenije o začasnih ukrepih za zmanjševanje tveganja okužb in preprečevanje širjenja okužb z virusom SARS-CoV-2 ter interventne zakonodaje je bilo do 31. 5. 2022 s strani različnih nadzornih organov izvedenih večje število nadzorov nad izvajanjem zaščitnih ukrepov. Poleg navedenih pa so bili v upravnih enotah izvedeni še naslednji nadzori:

Ministrstvo za notranje zadeve, Direktorat za upravne notranje zadeve in Direktorat za migracije sta opravila 20 strokovnih nadzorov nad izvajanjem predpisov in vodenjem postopkov na področju upravnih zadev javnega zbiranja, združevanja, društev, matičnih zadev, orožja, državljanstva in tujcev.

Ministrstvo za javno upravo, Inšpektorat za javni sektor je izvedel 39 nadzorov nad izvajanjem določb Zakona o splošnem upravnem postopku, ki se nanašajo na vodenje upravnih postopkov in izvajanje Uredbe o upravnem poslovanju, nadzorov nad vodenjem konkretnih upravnih postopkov, nad izvajanjem določb Zakona o javnih uslužbencih v povezavi z vodenjem javnih natečajev, premestitvah javnih uslužbencev, določitvijo plače ter dostopnostjo spletišč in mobilnih aplikacij.

Ministrstvo za kmetijstvo, gozdarstvo in prehrano je izvedlo 3 vodstvene kontrole vodenja registra kmetijskih gospodarstev.

Ministrstvo za infrastrukturo, Inšpektorat za infrastrukturo, Inšpekcija za energetiko in rudarstvo je opravil 6 pregledov nad energetskimi izkaznicami stavb ter nadzor nizkonapetostnih električnih instalacij.

Ministrstvo za obrambo, Inšpektorat Republike Slovenije za varstvo pred naravnimi in drugimi nesrečami je opravil 3 nadzore s področja sistema varstva pred požarom.

Zavod za pokojninsko in invalidsko zavarovanje Republike Slovenije je izvedel 3 revizije prijav podatkov za različno število javnih uslužbencev za različna časovna obdobja.

Posamezne nadzore so izvedli še Ministrstvo za delo, družino, socialne zadeve in enake možnosti, Inšpektorat Republike Slovenije za delo, Ministrstvo za finance, Urad Republike Slovenije za nadzor proračuna in Računsko sodišče Republike Slovenije.

# Sklep

Poslovanje upravnih enot in ustrezna organizacija dela se je v letu 2022 prilagajala danim razmeram in okoliščinam. V začetku leta so še veljali ukrepi za preprečevanje okužb z nalezljivo boleznijo COVID-19, zato je bilo veliko odsotnosti javnih uslužbencev zaradi bolezni ali višje sile. Število upravnih zadev je naraščalo tekom celega leta, predvsem število vlog tujcev za pridobitev enotnega dovoljenja za delo in bivanje. Povečan je bil tudi obisk strank, ker je bilo leto 2022 čas zamenjave velikega števila osebnih dokumentov. Na organizacijo dela in razporejanje nalog je pomembno vplivala tudi izvedba volitev, v letu 2022 so bile namreč izvedene volitve v Državni zbor Republike Slovenije, volitve predsednika Republike Slovenije in redne volitve v občinske svete in redne volitve županov.

V letu 2022 je bilo v upravnih enotah 1.885.942 upravnih zadev, to je 515.760 zadev oziroma 37,64 % več kot v preteklem letu. Kljub izrednemu povečanju števila upravnih zadev je bilo v zakonitem roku rešenih 99,30 % upravnih zadev glede na skupno število rešenih zadev. Podatki o številu rešenih zadev v zakonitem roku izkazujejo, da so bile upravne enote pri reševanju upravnih postopkov zelo učinkovite. Ob tako povečanem obsegu dela so bili javni uslužbenci izredno obremenjeni, dodatno pa je na to vplivalo tako upokojevanje kot tudi visoka fluktuacija zaposlenih. Kljub temu je v letu 2022 ponovno izvedena anketa o ugotavljanju zadovoljstva strank s storitvami upravnih enot pokazala, da so stranke s storitvami upravnih enot zadovoljne. Dosežena povprečna ocena upravnih enot je bila namreč 4,89.

Iz vseh podatkov vsebinskega poročila o delu upravnih enot izhaja, da so upravne enote z učinkovitim in strokovnim izvajanjem upravnih storitev, reševanjem upravnih postopkov, izvajanjem drugih upravnih nalog, vodenjem prekrškovnih postopkov ter z izvedbo vseh spremljajočih nalog uspešno zaključile poslovanje v letu 2022.